Tidak hormat senior, pelajar tingkatan tiga cedera dipukul

KUALA LUMPUR: Seorang pelajar lelaki tingkatan tiga Sekolah Menengah Kebangsaan Taman Melawati di sini cedera di muka dan leher akibat dipukul sekumpulan pelajar tingkatan lima dalam kejadian di Litar Motorcross Bukit Mar Mar Kemensah di sini pada Isnin lepas.

Ketua Polis Daerah Ampang Jaya, ACP Mohamad Farouk Eshak berkata, kejadian disyaki berpunca daripada perselisihan faham antara mangsa yang dikatakan tidak menghormati kumpulan pelajar lelaki tingkatan lima berkenaan.

Katanya, kejadian itu bermula di tangga sekolah pada 9.30 pagi hari yang sama apabila mangsa ditumbuk di bahagian dada kiri, dicekik dan tendang bahagian belakang badan oleh seorang pelajar tingkatan lima yang dikenalinya.

“Pada kira-kira pukul 3 petang, mangsa telah diajak oleh lima pelajar tingkatan lima ke Bukit Mar Mar sebelum dipukul.

“Di sana, mangsa dipukul oleh kumpulan pelajar itu malah, seorang daripada suspek turut menumbuk muka mangsa sebanyak empat kali dan dilihat oleh 15 lagi rakan suspek,” katanya dalam kenyataan di sini hari ini.

Mohamad Farouk berkata, semua yang terlibat telah dipanggil untuk memberi keterangan semalam dan kes disiasat mengikut Seksyen 323 Kanun Keseksaan kerana sengaja mendatangkan kecederaan.

Tiga video kejadian yang menunjukkan mangsa hanya mampu terbaring dan cuba melindungi diri daripada dipukul kumpulan pelajar berkenaan di kepala dan badan tular sejak semalam. – BERNAMA


Isu penipuan tawaran pekerjaan antara tumpuan Dewan Rakyat hari ini

KUALA LUMPUR: Isu penipuan tawaran pekerjaan melibatkan rakyat Malaysia dan langkah kerajaan bagi menangani kes berkenaan antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung penipuan pekerjaan itu diajukan Sim Tze Tzin (PH-Bayan Baru) kepada Menteri Dalam Negeri pada sesi Pertanyaan-Pertanyaan Menteri yang ingin tahu jumlah terkini rakyat Malaysia yang terlibat, jumlah diselamatkan dan yang dipercayai masih ditahan.

Turut tersenarai, soalan Datuk Seri Sh Mohmed Puzi Sh Ali (BN-Pekan) kepada Menteri Kemajuan Desa dan Wilayah mengenai perancangan kerajaan dalam melaksanakan penyelenggaraan dan pembaikan infrastruktur serta kemudahan luar bandar pascabanjir.

Pada sesi soal jawab pula, Manndzri Nasib (BN-Tenggara) mahu Menteri Pertanian dan Keterjaminan Makanan menjelaskan langkah bagi meningkatkan semula kedudukan Malaysia dalam Indeks Keselamatan Makanan Global (GFSI) 2022.

Selain itu, Datuk Mohd Shahar Abdullah (BN-Paya Besar) meminta Menteri Kewangan menyatakan langkah kerajaan meningkatkan kadar dividen dalam membina semula caruman Kumpulan Wang Simpanan Pekerja (KWSP) pada tempoh yang lebih pantas dengan mengambil kira strategi portfolio pelaburan jangka panjang serta risiko ekonomi global jangka pendek dan sederhana.

Selesai sesi itu, Ahli Dewan Rakyat akan mengambil bahagian dalam sesi perbahasan Usul Menjunjung Kasih Titah Diraja.

Persidangan Dewan Rakyat kali ini berlangsung selama 29 hari hingga 30 Mac ini. – BERNAMA


Penggabungan Celcom-Digi buka pengalaman lebih baik kepada pengguna – Ahli akademik

KUALA LUMPUR: Berdasarkan rancangan Suruhanjaya Komunikasi dan Multimedia Malaysia (MCMC) untuk menjadikan 80 peratus penduduk boleh memanfaatkan rangkaian generasi kelima (5G) menjelang 2024, pengumuman penggabungan Celcom Digi Bhd sudah pasti akan meningkatkan dan membuka jalan kepada pengalaman selular lebih baik kepada pengguna akhir, kata seorang ahli akademik.

Pensyarah Fakulti Kejuruteraan Elektrik Universiti Teknologi Malaysia (UTM) Prof Madya Dr Leow Chee Yen berkata apabila kedua-dua pengendali besar ini bergabung, mereka akan dapat berkongsi infrastruktur rangkaian dan memanfaatkan kekuatan isyarat satu sama lain di kawasan yang mereka mempunyai kelebihan.

“Di kawasan tertentu, mungkin salah satu pengendali mempunyai liputan rangkaian yang lebih baik dan mereka boleh saling melengkapi. Mereka boleh menyediakan perkhidmatan pada rangkaian gabungan luas stesen mereka.

“Sesetengah pengendali mempunyai beberapa kelebihan dalam bidang tertentu dan melalui penggabungan ini, mereka dapat menggabungkan infrastruktur dan aset mereka supaya mereka dapat menawarkan pengalaman terbaik kepada pengguna akhir,” katanya kepada Bernama dalam temu bual baru-baru ini.

Leow, yang juga felo penyelidik dengan Pusat Komunikasi Tanpa Wayar UTM, berkata infrastruktur daripada kedua-dua syarikat ini sudah pasti akan menjadi titik tambah dari sudut pengguna selular.

Beliau berkata penerapan 5G meningkatkan pengehadan teknologi sedia ada – 4G, dari segi lebar jalur, ketumpatan sambungan serta kependaman, seperti yang ditunjukkan semasa pandemik COVID-19 apabila ramai pengguna mengakses Internet.

“Apabila rangkaian sibuk dengan terlalu ramai pengguna, akan ada kesesakan dalam rangkaian. Mengenai nisbah kapasiti, kita tidak mempunyai lebar jalur yang mencukupi untuk memenuhi permintaan pengguna dan akhirnya, pengalaman pengguna akan terjejas,” katanya.

Mengenai pelancaran 5G, walaupun agak perlahan berbanding negara maju lain yang bermula pada 2019, Malaysia perlu menangani cabaran yang mungkin tidak dihadapi oleh negara lain.

Memetik Korea Selatan dan Singapura sebagai contoh, Leow berkata mereka mempunyai sambungan gentian yang sangat luas serta menyeluruh dan hanya perlu memasang stesen 5G kerana sambungan gentian tersedia untuk menyokongnya selain bentuk muka bumi Singapura menjadikannya lebih mudah untuk dilaksanakan.

Beliau berkata pelancaran 5G negara akan mengambil sedikit masa, terutamanya di kawasan di mana negara tidak mempunyai ketersediaan rangkaian gentian lebar jalur tinggi yang meluas dan mungkin memerlukan masa tambahan untuk membina rangkaian gentian bagi menyediakan sambungan ke stesen 5G.

“Kita sudah mempunyai perkhidmatan 5G komersial di Malaysia sejak 2021 di beberapa bandar utama dan akan ke bahagian lain di Malaysia. Berdasarkan rancangan MCMC untuk menjadikan 80 peratus penduduk boleh memanfaatkan 5G menjelang 2024, kita berada di landasan yang betul walaupun kita bermula agak lewat berbanding negara maju yang lain,” katanya. – BERNAMA


‘Saya hanya nampak satu lembaga tinggi dan…’ – Muhd Danial Hakim

CYBERJAYA:”Sepanjang di dalam kereta, ‘dunia’ saya gelap. Saya hanya nampak satu lembaga tinggi dan berbadan tegap memerhati saya dari luar.

“Saya sangat takut dan hampir hilang harapan untuk kembali ke ‘alam nyata’ namun suara azan mengembalikan semangat saya,” kata Muhd Danial Hakim Mohd Saiful, 24, yang dilaporkan hilang selama dua hari sebelum ditemui semula kelmarin.

Penyunting video itu tidak pulang ke rumah di Bukit Rahman Putra, Sungai Buloh, Selangor, selepas keluar dari tempat kerja di Petaling Jaya, pada Rabu lalu.

Berkongsi kisahnya, Muhd Danial berkata, dia menaiki tren dari Petaling Jaya ke Stesen MRT Sungai Buloh sebelum memandu kereta untuk pulang ke rumah kira-kira jam 8 malam.

“Ketika itu, saya berasa sangat pening lalu berhenti di tepi jalan dan tidur seketika. Apabila terjaga, saya teringat isteri sedang menunggu di rumah untuk keluar makan dan saya segera memandu pulang.

“Malangnya, saya tidak jumpa jalan pulang dan hanya melalui kawasan sama. Secara tiba-tiba pandangan saya semakin kabur dan keadaan luar bertukar gelap menyebabkan saya sudah tidak nampak apa-apa lagi.

“Saya matikan enjin kereta dan keluar tapi disebabkan keadaan gelap, saya takut lalu masuk semula ke dalam kereta. Selepas itu, saya cuba keluar semula tapi pintu kereta sudah tidak boleh dibuka lagi,” kongsinya seperti dilapor Harian Metro.

Bercerita lanjut, Muhd Danial berkata, sepanjang dua hari dia hanya ‘ditemani’ bunyi loceng dan satu lembaga yang sentiasa memerhatikannya dari luar kereta, malah usahanya menghidupkan enjin kereta untuk mencari jalan pulang juga tidak berhasil.

“Saya boleh dengar bunyi kenderaan dan suara orang di luar tapi saya tidak nampak apa-apa. Saya juga nampak cahaya lampu seperti kereta peronda polis dan cuba jerit meminta tolong tapi tidak berhasil.

“Saya hampir putus harapan dan fikir sudah mati, sehinggalah saya terdengar azan dan nampak cahaya pada satu lorong. Saya hidupkan enjin kereta dan melalui lorong itu yang akhirnya berjaya pulang ke rumah,” ceritanya.

Katanya, dia berhenti di parkir rumah lalu menghubungi isteri Puteri Nik Badzlin Amir, 25, sebelum mereka ke balai polis membuat laporan.

Muhd Danial mendakwa masih trauma dengan kejadian itu namun bersyukur masih diberi peluang oleh Allah untuk bertemu isteri serta keluarga tercinta.

“Mungkin ada yang tidak percaya dan menganggap saya gila, tapi itulah yang saya lalui. Walaupun saya hilang dua hari tapi saya hanya rasa seperti hilang antara lapan hingga 10 jam,” jelasnya.

Author

Nurul Ain Japri

View all posts

View all posts


Lapan perkara menarik sepanjang PAU 2022

KUALA LUMPUR: Perhimpunan Agung UMNO 2022 (PAU 2022), yang  berlangsung pada 11 hingga 14 Januari  membabitkan ahli UMNO dan parti komponen Barisan Nasional (BN) serta enam ‘Friends of BN’ (rakan BN) memberi tumpuan kepada isu dalaman parti.

Berikut perkara menarik sepanjang berlangsungnya PAU 2022:

1. Ketua Wanita UMNO, Noraini Ahmad bersetuju untuk tidak mempertandingkan jawatan Presiden dan Naib Presiden UMNO. Ini bagi memberi ruang bagi mengukuhkan parti.

2. Ketua Pemuda UMNO, Datuk Asyrat Wajdi Dusuki mengumumkan tidak akan mempertahankan kerusi Ketua Pergerakan Pemuda UMNO pada pemilihan akan datang.

3. Pengerusi UMNO Perak, Datuk Seri Saarani Mohamad sokong 100 peratus kepimpinan Datuk Seri Dr Ahmad Zahid Hamidi sebagai Presiden dan mengekalkan jawatannya bagi penggal seterusnya.

4. 10 Ahli Parlimen yang dikatakan pengkhianat kerana menandatangani (SD) menyokong Muhyiddin Yassin sudah dimaafkan. Mereka ialah, Hishammuddin Hussein (Sembrong), Hasni Mohammad (Simpang Renggam), Wee Ka Siong (Ayer Hitam), Jalaludin Alias (Jelebu), M.Saravanan (Tapah), Wee jeck Seng (Tanjung Piai), Isam Isa (Tampin), Adnan Abu Hassan (Kuala PIlah), Arthur Joseph Kurup (Pensiangan) dan Abdul Rahman Mohamda (Lipis)

5. Ketua Wanita UMNO Bahagian Jerai, Norma Awang berkata, “pengundi 18 tahun mempunyai tahap kematangan dan pemahaman yang mentah mengenai pilihan raya dan beliau menyarankan untuk menaikkan semula umur pengundi ke 23 tahun kerana mereka dikatakan tidak matang”.

Beliau juga menggesa Rang Undang-Undang (RUU) Akta Anti manipulasi Agama (AAMA) dibentang dan di bahas dan diluluskan dalam sesi Parlimen akan datang bagi mengelakkan dan menghalang mana-mana pihak memanipulasi atau menunggang agama untuk kepentingan sendiri.

6. Jamaluddin Elias (Datuk Nash) yang ditemui apabila diminta mengulas mengenai isu “Kerjasama UMNO dengan DAP” menegaskan ‘pilihan berkerjasama dengan PH dan DAP itu adalah lebih baik berbanding PN yang dianggotai parti yang bertujuan untuk membunuh UMNO.

7. Bekas Naib Presiden Umno, Datuk Seri Hishammuddin Hussein menyatakan beliau bersedia untuk bertanding jawatan Presiden jika pemilihan parti itu akan diadakan hasil keputusan Perhimpunan Agung UMNO (PAU) 2022.

8. Di kala ada gerakan sulit cuba menjatuhkan dan menghentam Datuk Seri Dr Ahmad Zahid Hamidi, beliau sendiri bersikap terbuka memberi peluang pencabar baharu bertanding jawatan yang sebelum ini tidak dipertandingkan sejak era Tun Dr Mahathir Mohamad.

Dengan laungan ‘ready to fight’ terhadap Khairy Jamaluddin telah mengejutkan KJ yang selama ini berhasrat mahu bertanding jawatan Presiden.

Author

Tun Puteh Wanti

View all posts

View all posts


Menangis dan demam bila dicukur, ibu mimpi Missclyen dimandi atas dulang emas

BINTULU: “Berteriak dan menangis enggan dicukur. Kemudian selepas bulu-bulu itu hilang, dia mendapat demam.

“Emaknya yang mencukur pula hampir pengsan, selepas itu. Jadi cukuplah sekali kami melakukannya kerana selepas itu, bulu di muka dan badannya semakin lebat,” kata Roland Jimbai, 48.

Beliau menceritakan detik dia dan isteri Theresa Guntin, 29, membuang bulu-bulu pada badan anaknya, Missclyen, 2, sekitar setahun yang lalu yang dikenal pasti menghidap sindrom Congenital Generalised Hypertrichosis.

Tanggal 5 Mei 2021, ketika Missclyen hendak dilahirkan, seluruh negara sedang berhadapan Perintah Kawalan Pergerakan (PKP).

Roland ketika itu cuba mendekati isterinya di bilik bersalin, namun tidak dibenarkan. Hatinya remuk.

Ini kerana ketika mengandung, isterinya telah bermimpi bahawa anak yang bakal lahir ini cukup istimewa kerana dimandikan di atas dulang emas.

Justeru, mengikut adat Iban, amat perlu Roland sebagai bapa menyambut kelahiran tersebut dengan piring serta kain pua kumbu.

Menambah mistik kepada kelahirannya pada hari itu di Hospital Nyabau, Bintulu, seorang daripada jururawat itu rebah pengsan dan patah gigi.

“Manakala hujan panas turun secara tiba-tiba. Saya sendiri ralat… tidak memahami apa yang berlaku, apatah lagi saya sebelumnya memang tidak percayakan mimpi.”

Namun Roland tidak dapat melaksanakan tanggungjawab menyambut anaknya itu dengan kain pua sementelah dia sendiri tidak dibenarkan untuk melawat sehingga sebulan, gara-gara Covid-19 yang melanda.

Dia hanya berpeluang melihat dan mencium anaknya itu, sebelum ambulans membawanya ke lapangan terbang untuk dibawa ke Hospital Umum Sarawak bagi mendapatkan rawatan susulan.

“Ketika itulah saya pertama kali melihat dia dan saya menangis ketika itu,” katanya lagi.

Sebenarnya, anak kecil ini begitu istimewa. Ini kerana dia lahir dengan hidung tanpa lubang. Namun dia dapat bernafas, imbas Roland.

Katanya, doktor terpaksa melakukan pembedahan kecil untuk menebuk lubang, bagi membolehkan Missclyen bernafas seperti kanak-kanak lain.

Ketika ini, kata Roland, satu-satunya penyakit yang dikesan pada Misscelyn ialah asma yang menyebabkan degup jantungnya kencang.

“Sakit itu datang jika dia demam dan menangis lama,” katanya.

Kata Roland, kehidupan Missclyen seperti kanak-kanak lain juga. Namun untuk menjaganya agak sukar kerana perlu memastikan bulu badannya terjaga rapi.

“Dia aktif dan fokus terhadap apa jua yang dilakukan. Jika diganggu, dia akan cepat marah. Saya tidak benarkan dia bermain di luar rumah kerana terdedah kepada banyak risiko.

Pernah membawa Misscelyn bersiar-siar di kawasan riadah di Tanjung Batu, katanya ramai kanak-kanak takut akan kelainan rupa fizikalnya.

Keadaan penyakit dan fizikal Misscelynn mendapat tumpuan Seri Paduka Baginda Raja Permaisuri Agong, Tunku Azizah Aminah Maimunah Iskandariah ketika Program Kembara Kenali Borneo singgah di Kampung Penan Muslim, Batu 10, Bintulu pada 10 September lalu. – Awani

Author

Media Variasi

View all posts

View all posts


586 pengusaha makanan seluruh negara sertai program Menu Rahmah

KEPALA BATAS: Sebanyak 586 pengusaha makanan di seluruh negara kini berdaftar bagi menawarkan Menu Rahmah di restoran mereka.

Timbalan Ketua Setiausaha (Pembangunan Perdagangan Dalam Negeri) Kementerian Perdagangan Dalam Negeri dan Kos Sara Hidup, Datuk Roziah Abudin berkata, penawaran Menu Rahmah pada harga serendah RM5 tidak akan merugikan peniaga sebaliknya membawa impak positif.

“Kita menerima maklum balas daripada pengusaha makanan dengan mereka menyatakan inisiatif Menu Rahmah ini menjadi ‘crowd puller’ (daya penarik).

“Dengan kehadiran lebih ramai pihak, keuntungan yang mereka dapat itu adalah daripada jumlah jualan yang terhasil,” katanya kepada pemberita selepas majlis pelancaran Menu Rahmah di Bafana Roasters Sdn Bhd di Bertam hari ini.

Menurut Roziah, Menu Rahmah yang ditawarkan bukan sahaja terhad kepada rakyat golongan B40 malah kepada T20.

Beliau berkata, tiada diskriminasi terhadap rakyat kerana inisiatif Menu Rahmah bertujuan menyediakan hidangan standard yang ditawarkan pada harga RM5.

“Kita harap lebih ramai pihak yang akan turut serta menawarkan Menu Rahmah secara suka rela,” katanya.

Roziah berkata, pihaknya berharap program tersebut berterusan agar dapat dijadikan sebagai budaya masyarakat Malaysia terutama dalam kalangan pengusaha makanan bagi menawarkan satu bentuk menu makanan pada harga berpatutan. – BERNAMA


LTdL 2022: Jersi kuning selaku juara keseluruhan milik siapa kali ini?

KUALA LUMPUR: Perebutan dalam kalangan pelumba basikal mana layak menyarung jersi kuning selaku juara keseluruhan Le Tour de Langkawi (LTdL) 2022 bakal terjawab apabila acara kayuhan bermula esok hingga 18 Oktober ini.

Perlumbaan jelajah berbasikal tertua Asia dengan jarak sejauh 1,096.9 kilometer (km) meliputi lapan peringkat itu bukan sahaja mengujakan peminat sukan tanah air bahkan sejumlah pelumba, baik dari dalam mahupun luar negara selepas LTdL edisi terdahulu ditunda.

Kali terakhir LTdL diadakan adalah pada edisi 2020 sebelum ia sepi berikutan seluruh negara dilanda COVID-19 sekali gus menyaksikan perlumbaan jalan raya UCI ProSeries berstatus 2.HC itu, acara yang paling dinanti-nantikan dalam kalendar sukan berbasikal Malaysia.

LTdL 2022 bermula dengan Peringkat 1 dari Kuala Pilah ke Kuala Lumpur, diikuti Peringkat 2 (Kuala Klawang-Raub), Peringkat 3 (Putrajaya-Genting Highlands), Peringkat 4 (Sabak Bernam-Meru Raya), Peringkat 5 (Kuala Kangsar-Kulim), Peringkat 6 (Georgetown-Alor Setar), Peringkat 7 (Kuah-Gunung Raya) dan berakhir dengan Peringkat 8 (Kuah-Loop Langkawi).

Di sebalik ketiadaan penganjuran itu sebelum ini, LTdL kali ini kekal ‘menyengat’ tampil dengan 23 zon pecutan dan 19 zon pendakian secara keseluruhan yang sudah semestinya menjanjikan kayuhan memeritkan buat pelumba.

Penyertaan enam pasukan Jelajah Dunia iaitu UAE Team Emirates (UAE), Cofidis (Perancis), Lotto Soudal (Belgium), EF Education EasyPost (Amerika Syarikat), Movistar (Sepanyol) dan Astana-Qazaqstan (Kazakhstan) menghangatkan lagi suasana perlumbaan LTdL kali ini.

Ketua jurulatih skuad berbasikal kebangsaan Mohd Yusof Nasir berkata kehadiran sejumlah besar pasukan Jelajah Dunia dan Pro Benua merupakan peluang terbaik untuk mereka merasai aksi saingan peringkat tertinggi.

Beliau berkata ia juga kesempatan bagi pelumba Malaysia membuktikan kebolehan dan keupayaan mereka bersaing dengan pelumba profesional sekali gus meletakkan sasaran untuk berada di podium dalam mana-mana peringkat saingan.

Menerusi pemerhatian tiga peringkat perlumbaan awal adalah paling mengujakan apabila bakal menyaksikan pertukaran jersi kuning dan Raja Pecut (jersi hijau) yang menyediakan 12 zon pendakian termasuk penamat Peringkat 3 Kategori Hors ke puncak Genting Highlands.

Perlumbaan Peringkat 4, 5 dan 6 pula dijangka berakhir dengan pecutan beramai-ramai pasukan yang mengandungi pakar pecut manakala penyarung jersi kuning dan Raja Bukit (jersi polka dot) hanya sekadar mengenakan kayuhan secara selamat.

Memasuki Peringkat 7 Kuah-Gunung Raya dijangka memberikan peluang cerah kepada pencabar jersi kuning dan jersi Raja Bukit mempamerkan sesuatu kerana tiga zon pecutan dan tiga zon pendakian termasuk pendakian curam menuju ke puncak Gunung Raya telah tersedia.

Peringkat 8 Kuah-Loop Langkawi pula bakal menjadi peluang terakhir pencabar terdekat merealisasikan impian juara LTdL 2022 dengan jangkaan detik-detik terakhir lebih sengit berlaku sebelum tiba di garisan penamat.

Selain enam pasukan Jelajah Dunia yang menyertai LTdL kali ini, Drone Harper-Androni Giocattoli (Itali), Uno X-Pro Cycling (Norway), Alpecin-Deceuninck (Belgium) dan Burgos-BH (Sepanyol) membentuk empat pasukan daripada bahagian Pro Benua.

Pasukan profesional benua tempatan, Terengganu Polygon Cycling Team (TSG) dan Team Sapura Cycling (TSC) mengetuai cabaran tempatan manakala Indonesia diwakili oleh Mula Cycling Team dan Roojau Cycling Team.

ARA Pro Racing Sunshine Coast (Australia), China Glory Continental Cycling Team (China), ProTouch (Afrika Selatan) dan Kuwait Pro Cycling (Kuwait) membentuk baki cabaran benua itu.

Pasukan Asia lain yang disahkan termasuk Thailand Continental Team (Thailand), Team UKYO (Jepun), 7-Eleven Cliqq Air (Filipina) dan pasukan berbasikal kebangsaan (Malaysia). – BERNAMA


Isu projek LCS, dasar galak guna EV antara tumpuan Parlimen hari ini

KUALA LUMPUR: Isu projek Kapal Tempur Pesisir (LCS) dan dasar bagi menggalakkan penggunaan kenderaan elektrik (EV) dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung langkah-langkah yang diambil kerajaan dalam mengatasi isu projek LCS yang meruncing dan menjejaskan perancangan Transformasi 15-to-5 Tentera Laut Diraja Malaysia (TLDM), diajukan Komander (B) Nordin Ahmad Ismail (PN-Lumut) kepada Menteri Pertahanan pada sesi soal jawab.

Transformasi 15-to-5 TLDM merujuk kepada rancangan TLDM menyusun 15 buah kelas kapal yang sedia ada kepada lima.

Turut tersenarai, soalan Jimmy Puah Wee Tse (PH-Tebrau) kepada Menteri Perdagangan Antarabangsa dan Industri mengenai dasar kementerian bagi menggalakkan penggunaan EV serta penambahan stesen pengecasan untuk EV di seluruh negara.

Datuk Seri Dr Shahidan Kassim (PN-Arau) pula meminta Menteri Komunikasi dan Digital menyatakan sejauh mana Akta Hasutan 1948, Akta Rahsia Rasmi 1972 dan Akta Komunikasi dan Multimedia 1998 bertindak sebagai pengawal kepada kebebasan media yang tiada had sempadan penyebaran terutama menerusi media elektronik.

Selain itu, beliau turut bertanyakan sama ada kerajaan berhasrat mengkaji semula akta berkaitan kebebasan media bagi menangani masalah pemberita tidak beretika seperti meletakkan tajuk artikel yang bercanggah dengan kandungannya.

Soalan mengenai pendigitalan perkhidmatan kerajaan pula akan diajukan Datuk Seri Amirudin Shari (PH-Gombak) yang meminta penjelasan Perdana Menteri berhubung perancangan dan garis masa kerajaan bagi inisiatif itu dilaksanakan sepenuhnya serta langkah kerajaan menjamin maklumat pengguna dalam aspek keselamatan siber.

Selesai sesi soal jawab, Ahli Dewan Rakyat akan mengambil bahagian menyambung semula sesi perbahasan Usul Menjunjung Kasih Titah Diraja.

Persidangan Dewan Rakyat kali ini berlangsung 29 hari bermula dari 13 Februari hingga 30 Mac. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wanita Rusia kongsi cerita panjat Menara Merdeka 118 dikecam netizen

CYBERJAYA: Seorang wanita daripada pasangan Rusia yang tular memanjat Menara Merdeka 118 dikecam warga maya Malaysia selepas berkongsikan pengalamannya menceroboh untuk memanjat puncak bangunan itu.

Terdahulu, tular gambar Angela Nikolau dan pasangannya, Ivan Beerkus yang berada di puncak bangunan kedua tertinggi di dunia itu selepas gambar yang mereka kongsi dimuat naik di laman sesawang SkyscraperCity.com.

Susulan tindakan mereka menimbulkan persoalan ramai, polis menerima satu laporan daripada pihak Menara Merdeka 118 yang dibuat di Balai Polis Tun H S Lee, pada 29 Disember tahun lalu untuk tindakan lanjut.

Bagaimanapun, Angela baru-baru ini berkongsikan pengalamannya melakukan perbuatan menceroboh bangunan pencakar langit setinggi 118 tingkat itu menerusi Twitternya pada Rabu.

Bermula dengan menyewa sebuah apartment berdekatan menara itu untuk melakukan pemerhatian, Angela berkata, dia kemudiannya menyamar dengan memakai tudung, cermin mata dan seragam pekerja bangunan untuk memasuki menara tersebut.

“Ini saya 25 jam kemudian. Saya tidak mempunyai makanan, tidak ada air dan tidak tidur. Saya tidak dapat meregangkan kaki saya dan seluruh badan saya kaku dan sakit.

“Saya tidak boleh menangis pun kerana pekerja berada di sebelah saya dan mereka dapat mendengar tangisan saya dan menyerahkan saya kepada pihak keselamatan. Masa paling teruk dalam hidup saya.

“Tiga jam kemudian saya fikir jika saya tidak mula bergerak, saya akan terlalu lemah untuk menyelesaikan misi. Saya perlu menguatkan diri saya dan mula melakukan sesuatu. Nasib baik pekerja berehat dan saya boleh keluar dan berlari ke puncak menara! Ini saya berdiri di dalam menara,” katanya.

Menurut Angela, dia mahu orang lain juga memiliki pencapaian melakukannya untuk melihat keindahan dari situ walaupun pendakian itu paling sukar dalam hidupnya.

Namun, perkongsiannya itu turut mengundang kecaman warga maya dari Malaysia yang mempersoalkan isu keselamatan bangunan pencakar langit Malaysia yang diceroboh.

“Anda menulis ini seolah-olah ini adalah plot filem dan kami patut memuji anda kerana anda hampir ditangkap atau kehabisan makanan atau air tetapi sebenarnya perkara ini tidak diperlukan dan menyalahi undang-undang? Apatah lagi menggunakan tudung sebagai menyamar? Tudung bukan ninja-yoroi,” kata pengguna Twitter, @CeddyOrNot.

Pengguna Twitter, @datukhensem pula berkata sesiapa yang terlibat dengan isu keselamatan menara itu patut dipecat kerana membiarkan perkara itu dan berkemungkinan mengundang niat jahat dari pihak lain.

“Kalau nak ambik tindakan dekat pelaku sudah tentulah tak dapat. Sebab mesti sudah keluar dari Malaysia. Dia bukan bodoh nak ‘post’ video ketika masih berada di Malaysia. Paling-paling dia boleh di-‘blacklist’ sahaja,” kata @datukhensem.

“Bayangkan apa yang akan berlaku jika rakyat Malaysia menceroboh bangunan Rusia dan melakukan perkara seperti ini. Anda harus disabitkan kesalahan dan bertanggungjawab atas tindakan berani anda,” kata pengguna Twitter, @reinrax kepada Angela.

“Kalau kau jatuh mati, sudah tentu seluruh kementerian negara kau mengecam kami dan menunding jari kepada kami kononnya tidak menjaga rakyatnya,” tulis pengguna Twitter, @startingwithL kesal.

“Ini tidak menghormati negara kita. Anda menyamar sebagai seorang Muslimah dan kemudian melakukan semua ini yang jelas menceroboh adalah satu penghinaan. Anda sangat biadap terhadap negara kami. Anda tidak dialu-alukan di sini,” kata pengguna Twitter, @calmdiamond.

Author

Faridah Amiratul

View all posts

View all posts


Kerajaan tidak peluk tubuh tangani isu kos sara hidup – PM

KUALA LUMPUR: Kerajaan tidak berpeluk tubuh dalam menangani isu kos sara hidup, sebaliknya melaksanakan langkah jangka masa pendek, sederhana dan panjang untuk mendepani cabaran itu, kata Perdana Menteri Datuk Seri Ismail Sabri Yaakob.

Beliau berkata, ia termasuk pemberian subsidi kepada rakyat sebanyak RM70 bilion pada tahun ini bagi memastikan mereka tidak terbeban dengan situasi yang dihadapi dunia ketika ini.

“Mengenai kos sara hidup, saya nak terangkan, ia bukan berlaku di Malaysia sahaja tetapi di seluruh dunia kerana Malaysia bukan dalam planet lain, kita saling berhubung dan mempunyai kaitan dengan negara lain.

“Contoh, ayam adalah isu paling sensitif. Kita dapatkan bahan makanan ayam dari luar negara kerana kita bukan pengeluar jagung dan kacang soya. Ini menyebabkan berlakunya peningkatan harga barang,” katanya pada perasmian Persidangan Perwakilan Kongres Kesatuan Sekerja (MTUC) 2022 kali ke-42 di sini hari.

Menurut Perdana Menteri, kadar inflasi negara masih dianggap rendah pada 2 peratus berbanding negara lain seperti Amerika Syarikat (9 peratus), negara-negara Eropah (antara 8 hingga 10 peratus) dan United Kingdom (12 peratus).

“Inflasi (Malaysia) rendah kerana kita (kerajaan) beri subsidi untuk pastikan harga (barang) tidak naik… kalau tak ada subsidi, inflasi kita naik mungkin sampai 8 hingga 11 peratus.

“Untuk memastikan rakyat tidak terbeban, kerajaan tanggung subsidi walaupun sebenarnya ada beberapa produk tidak memerlukan subsidi,” katanya.

Dalam perkembangan sama, Ismail Sabri juga mencadangkan kepada MTUC untuk mewujudkan pasukan sukarelawan pengguna untuk memantau dan melaporkan isu berkaitan harga barang kepada kerajaan.

Menurutnya, usaha itu akan membantu kerajaan mendapatkan input daripada rakyat selain dapat mengurangkan gejala penyelewengan barangan subsidi.

“Kerajaan sedia mendengar cadangan membina dari semua pihak kerana kerajaan tidak tahu semua perkara dan perlukan maklum balas dari rakyat,” katanya. – BERNAMA


Persidangan sayap UMNO medan terbaik kuatkan parti

KUALA LUMPUR: Perwakilan Wanita, Pemuda dan Puteri UMNO yang bersidang selama tiga hari bermula hari ini diingatkan supaya menjadikan persidangan itu sebagai medan untuk memperkuatkan lagi parti.

Perdana Menteri, Datuk Seri Ismail Sabri Yaakob berkata perjuangan memartabatkan agama, bangsa dan negara merupakan perjuangan utama UMNO.

Ismail Sabri yang juga Naib Presiden UMNO berkata parti itu adalah harapan bangsa yang sentiasa menabur khidmat dan bakti kepada seluruh Keluarga Malaysia.

“Selamat bersidang kepada semua perwakilan Wanita, Pemuda dan Puteri UMNO di seluruh negara. Semoga Allah SWT sentiasa merahmati perjuangan dan usaha kita semua,” kata Ismail Sabri menerusi catatan di Facebook rasmi beliau hari ini. – BERNAMA


1MDB: Polis tunggu Singapura, AS, untuk bawa pulang aset Jasmine Loo

KUALA LUMPUR: Polis Diraja Malaysia (PDRM) menunggu maklum balas pihak berkuasa Singapura dan Amerika Syarikat (AS) bagi membawa pulang aset bernilai RM93.2 juta dipercayai milik bekas peguam 1Malaysia Development Berhad (1MDB), Jasmine Loo Ai Swan.

Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf berkata, permohonan untuk membawa pulang aset berkenaan sudah dihantar kepada pihak berkuasa negara terbabit.

Menurutnya, pihaknya masih menunggu maklum balas daripada pihak berkuasa Singapura dan AS bagi mendapatkan semula aset itu.

“Kita optimis ke arah usaha itu kerana permohonan untuk membawa pulang aset berkenaan datang dari pihak dia (Jasmine) sendiri dan setakat ini, respons yang kami terima dari pihak berkuasa di sana sangat baik,” katanya.

Beliau berkata demikian pada sidang media selepas Majlis Pelancaran Kapcai Ride Anti-Scam JSJK 2023 di Pusat Latihan Polis (Pulapol) di sini, hari ini.

Jasmine, 49, ditahan pada 7 Julai lalu selepas menyerah diri di Ibu pejabat Polis Daerah (IPD) Dang Wangi bagi membantu siasatan isu penyelewengan dana 1MDB.

Bulan lalu, PDRM mengesahkan sudah menyita dan merampas sebahagian aset hasil penyelewengan 1MDB yang didaftarkan atas nama Jasmine Loo.

Timbalan Ketua Polis Negara Datuk Seri Ayob Khan Mydin Pitchay dilaporkan berkata, aset itu merangkumi hartanah, akaun bank, lukisan, beg tangan berjenama mewah, jam tangan dan dokumen berkaitan dianggarkan bernilai RM93.2 juta iaitu nilai semasa pembelian dibuat pada 2013.

Sementara itu, ketika diminta mengulas mengenai perkembangan siasatan terhadap bekas pegawai bank Goldman Sachs, Roger Ng Chong Hwa, Ramli berkata, siasatan masih di peringkat awal.

Kelmarin, Ketua Polis Negara, Tan Sri Razarudin Hussain mengesahkan pihaknya menahan Ng selepas tiba di negara ini pada Sabtu lalu.

Beliau dilaporkan berkata, pihaknya menjalankan siasatan itu mengikut Seksyen 409 Kanun Keseksaan kerana pecah amanah dan Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan (AMLA) 2001. – Harian Metro

Author

Media Variasi

View all posts

View all posts


MELAKA: Pihak Berkuasa Kemajuan Pekebun Kecil Perusahaan Getah (Risda) merangka pelbagai inisiatif dan bantuan bagi memajukan semula kira-kira 409,172 hektar kebun getah tidak bertoreh melibatkan 221,859 pekebun kecil di seluruh negara.

Pengarah Bahagian Produktiviti dan Pemasaran Risda, Noor Azan Mohd. Noor berkata, antaranya melalui Kempen Gerakan Peningkatan Produktiviti Getah (GPPG) dan Konvensyen Amalan Pertanian Baik (GAP) sekali gus menarik minat semula pekebun kecil mengusahakan kebun getah yang tidak bertoreh.

Melalui usaha itu katanya, Risda berjaya mengurangkan sebanyak 20 peratus setiap tahun antara 50,000 hingga 80,000 hektar kebun-kebun matang terbiar dan tidak bertoreh diusahakan semula pekebun kecil.

“Sejak tahun 2020 hingga 2022 kita dapat mengurangkan keluasan kebun getah tidak bertoreh dan tahun ini keadaan menjadi lebih stabil.

“Usaha ini amat penting kerana Risda menyasarkan pendapatan pekebun kecil memperoleh sebanyak RM4,500 sebulan sekeluarga berbanding RM3,900 menjelang akhir 2025,” katanya kepada pemberita selepas perasmian Kempen GPPG dan GAP anjuran Risda Melaka di sini, semalam.

Tambah Noor Azan, Risda menawarkan pelbagai program dan bantuan seperti Program Tanam Semula, Bantuan Tanam Semula Berkelompok (TSB), Program Aktiviti Ekonomi Tambahan (AET), Program Agro Makanan dan banyak lagi.

Menurutnya, bagi tahun ini peruntukan sebanyak RM9,270,509 telah disalurkan bagi membiayai program-program tersebut.

“Setakat awal bulan ini hanya RM6,870,460.15 telah dibelanjakan dan masih berbaki untuk dilaksanakan sehingga akhir tahun ini,” ujarnya.- Kosmo!

Author

Media Variasi

View all posts

View all posts


‘Doctorate Support Group’ di FB suntik semangat Salwa genggam PhD

CYBERJAYA: Belajar hingga ke menara gading mungkin menjadi idaman ramai, namun untuk melalui lembaran proses pembelajaran itu sudah pasti membuatkan sebilangan daripada kita akan memilih untuk ‘berhenti’ mengorak langkah kerana terlalu lelah.

Bagaimanapun, buat seorang insan, Salwa Abdul Mutalib, 35, azam dan nekad untuk memajukan diri itu akhirnya berjaya membuahkan hasil dengan menerima gelaran Doktor Falsafah.

Menyingkap proses perjalanan dalam meneruskan pengajian di sebuah institusi pengajian tinggi awam, Salwa akui banyak pahit getir yang dilaluinya namun masih berjaya di atasi dengan dorongan dan sokongan oleh insan-insan tersayang.

Menurut Salwa, pada awal pengajiannya sebelum ini dia berasa malu dan hilang keyakinan untuk terus menyambung pengajian kerana tidak bergraduasi pada waktu yang ditetapkan.

Namun, pandangannya berubah apabila menyertai sebuah grup di Facebook iaitu ‘Doctorate Support Group’ yang secara tidak langsung membuat dirinya tekad untuk terus kekal mengejar cita-citanya.

Tambahnya lagi, perkongsian rakan-rakan dalam Doctorate Support Group nyata menyuntik semangat buat dia kembali bermotivasi sekali gus membuatkan impiannya untuk menggengam ijazah PhD tidak terkubur begitu sahaja.

“Dulu saya selalu rasa down dan malu sebab tak dapat graduate on time. Kemudian daripada group ini saya tengok ramai yang proudly posted graduate with 10 years… 8 years… Semangat naik balik dan akhirnya berjaya graduate dalam 5 ½ tahun tak termasuk extend sem macam-macam faktor.

“Macam-macam ilmu dan pengalaman dalam group ini saya dapat. Alhamdulillah. Hari konvokesyen rasa puas hati dapat sarungkan jubah pada mak,” katanya kepada MEDIA VARIASI.

Tambah Salwa yang membuat PhD dalam bidang Pendidikan Teknik dan Vokasional, ibu dan suaminya merupakan antara tonggak utama yang banyak membantu dirinya dalam melalui fasa pembelajaran yang berpanjangan.

Jelas Salwa, ibunya sanggup menemani dirinya untuk membuat kutipan data di seluruh semenanjung Malaysia hingga ada kenangan pahit yang perlu mereka lalui bersama.

“Mak lah yang temankan anak dia kutip data kajian satu semenanjung. Sampai keracunan makanan masuk hospital berhari-hari dalam tempoh pusing satu semenanjung itu. Dia juga yang selalu doakan dan tak pernah miss baca yasin waktu nak exam atau viva, ujarnya.

Pada masa sama, Salwa turut bersyukur kerana dikurniakan seorang suami yang cukup memahami.

Menurutnya, meskipun terkadang mereka sekeluarga mengalami kekangan kewangan namun suaminya seringkali mengingatkan dia untuk mengutamakan pengajiannya.

“Kekangan duit memang selalu. Suami cuma pengawal keselamatan saja. Tapi Allah dah tulis rezeki saya sekeluarga dari tangan-tangan manusia lain.

“Jadi setiap bulan walaupun struggle tapi sentiasa cukup di akhir bulan. Suami cakap fokus belajar dan dia cari duit. Biar makan ala kadar asalkan saya tamat belajar cepat dan cepat-cepat dapat kerja.

“Alhamdulillah reda suami, mak ayah dan doa pada Allah selalu saya bawa bersama masa nak jumpa orang atau berurusan dengan orang-orang penting berkaitan kajian saya. Semua urusan jadi mudah bila saya mintak izin dan doa mereka sebelum buat apa-apa urusan. Bahkan orang-orang yang susah untuk berurusan (melalui kata-orang orang) pun saya dapat kerjasama yang baik,” kongsinya.

Salwa turut meninggalkan pesanan kepada para siswa dan siswi yang ingin melanjutkan pengajian supaya ingat bahawa proses pembelajaran itu bukanlah satu perlumbaan.

“Struggle is real but I’m enjoying the PhD journey in every phase.

“Dari group ini juga saya belajar PhD bukan satu perlumbaan tapi satu proses untuk kita belajar dan belajar. Saya doakan kawan2 lain yang masih struggle pun berjaya graduate dengan cemerlang,” ujarnya.

Untuk makluman, Doctorate Support Group yang kini mempunyai hampir 100,000 keahlian merupakan sebuah komuniti yang berfungsi sebagai ‘one stop centre’ buat para siswa dan siswi mengetahui ilmu berkaitan pasca siswazah.

Author

Diyana Rahip

View all posts

View all posts


Universiti Awam dikompaun RM25,000 anjur konsert tanpa permit

CYBERJAYA: Sebuah Universiti Awam (UA) di Terengganu dikompaun RM25,000 atas kesalahan menganjurkan konsert tanpa kebenaran.

Datuk Bandar Kuala Terengganu, Rosli Latif berkata, notis kompaun telah diserahkan kepada pengurusan UA berkenaan minggu lalu.

Katanya, UA terbabit dikenakan tindakan mengikut Enakmen Hiburan dan Tempat Hiburan 2002.

“Pengurusan UA terbabit diberi tempoh 14 hari untuk menjelaskan kompaun dan tindakan seterusnya akan dikenakan jika gagal berbuat demikian,” katanya seperti dilapor Berita Harian.

Beliau berkata demikian pada majlis penyampaian hadiah pertandingan menjala sotong anjuran MBKT dan Koperasi MBKT (KOSMAT) di Pantai Batu Rakit, di Terengganu, semalam.

Untuk rekod, Isnin lalu, tular rakaman video sekumpulan mahasiswa dan mahasiswi sedang menari pada sebuah konsert anjuran sebuah UA.

Difahamkan, UA berkenaan juga akan dikenakan tindakan di bawah Enakmen Kesalahan Jenayah Syariah (Takzir) (Terengganu) 2001.

Mengulas lanjut, Rosli berkata, pengurusan UA berkenaan mengadakan konsert tanpa kebenaran dan siasatan turut mendapati tiada permohonan permit dikemukakan.

Author

Diyana Rahip

View all posts

View all posts


SPRM bongkar kartel monopoli projek di MBSA

GEORGE TOWN: Suruhanjaya Pencegahan Rasuah Malaysia (SPRM) berjaya membongkar satu kartel yang dipercayai memonopoli tender projek di Majlis Bandaraya Shah Alam (MBSA) susulan serbuan di pejabat pihak berkuasa tempatan (PBT) itu pada Ahad lepas.

Ketua Pesuruhjaya SPRM Tan Sri Azam Baki berkata setakat ini sembilan individu termasuk beberapa kakitangan MBSA dan seorang pegawai kanannya ditahan bagi membantu siasatan.

“SPRM masih menjalankan siasatan dan kami percaya penahanan mereka ini berjaya membongkar sebuah kartel dengan tangkapan terbaharu melibatkan pegawai kanan MBSA.

“Satu daripada dapatan kita ialah pegawai kanan itu terima habuan benda berharga yang nilainya berpuluh ribu ringgit.  Kita sedang siasat bagaimana perbuatan rasuah itu berlaku dan bagaimana sebuah syarikat mengawal 30 syarikat lain untuk dapatkan projek di jabatan berkenaan di MBSA,” katanya kepada pemberita dalam program Cakna Rasuah: SPRM Bersama Media Zon Utara di sini hari ini.

Pada Ahad lepas, SPRM menahan tiga individu iaitu dua pegawai MBSA dan seorang kontraktor dipercayai berhubung projek kerajaan negeri.

Sementara itu, Azam berkata suruhanjaya itu menjangkakan dapat menyelesaikan siasatan berhubung kes tuntutan palsu dan penyelewengan dana Program Insentif Pengambilan Pekerja (Penjana Kerjaya) melibatkan nilai RM100 juta dalam tempoh sebulan lagi.

Katanya siasatan kes itu mengambil sedikit masa kerana melibatkan suspek yang ramai dan banyak pihak lain, namun setakat ini pihaknya telah membuka 62 kertas siasatan bersabit kes itu serta menahan 38 lelaki dan 13 wanita bagi membantu siasatan.

“Kes ini tiada kaitan dengan politik, ia seperti rompakan di siang hari apabila sekumpulan individu ini melihat ada peluang (untuk ambil keuntungan) daripada kemurahan hati kerajaan bagi membantu mereka yang terjejas akibat pandemik COVID-19,” katanya.

SPRM sebelum ini memaklumkan tentang operasi besar-besaran bersama Pertubuhan Keselamatan Sosial (Perkeso) bagi menyiasat isu tuntutan palsu dan penyelewengan dana insentif Penjana Kerjaya di beberapa negeri seluruh negara.

Operasi itu susulan maklumat diperoleh menerusi pemantauan dan risikan oleh SPRM dengan kerjasama Perkeso yang mendapati ada majikan mengemukakan tuntutan palsu serta menyeleweng dana program tersebut.

Program Penjana Kerjaya merupakan antara inisiatif kerajaan bagi membantu majikan dan pekerja mendepani cabaran COVID-19 bermula awal 2020 yang dilaksanakan oleh Perkeso melalui pewujudan pekerjaan baharu, mengekalkan pekerjaan dan meningkatkan kemahiran pekerja. – BERNAMA


MetMalaysia keluar amaran hujan berterusan di lapan negeri hingga 20 Dis

KUALA LUMPUR: Jabatan Meteorologi (MetMalaysia) mengeluarkan amaran hujan berterusan di lapan negeri iaitu Terengganu, Kelantan, Pahang, Perlis, Kedah, Pulau Pinang, Perak dan Johor, yang dijangka berlaku hingga 20 Dis ini.

Jabatan itu dalam kenyataan malam tadi memaklumkan hujan yang sangat lebat berterusan dijangka berlaku di Terengganu manakala hujan lebat berterusan diramalkan di Kelantan dan Pahang melibatkan kawasan Tanah Tinggi, Cameron, Lipis serta Jerantut.

MetMalaysia turut meramalkan hujan berterusan di Perlis, Kedah, Pulau Pinang, Perak (Kerian, Larut, Matang dan Selama, Hulu Perak dan Kuala Kangsar), Pahang (Maran, Kuantan, Pekan dan Rompin) serta Johor (Segamat, Kluang, Mersing, Kulai, Kota Tinggi dan Johor Bahru). – BERNAMA


Presiden Turkiye telefon, ucap tahniah kepada Anwar

KUALA LUMPUR: Datuk Seri Anwar Ibrahim pada Khamis malam menerima panggilan telefon daripada Presiden Turkiye, Recep Tayyip Erdogan yang merakamkan ucapan tahniah kepadanya, beberapa jam selepas beliau mengangkat sumpah sebagai Perdana Menteri ke-10.

Panggilan itu diterima sejurus sebelum Anwar memulakan sidang media pertamanya sebagai perdana menteri.

Dalam perbualan telefon yang berlangsung selama kira-kira 10 minit, Anwar  menyuarakan harapan agar Malaysia dan Turkiye dapat mengukuhkan hubungan dan kerjasama dalam banyak bidang termasuk perdagangan, perniagaan, budaya, pendidikan dan ketenteraan.

“Saya tidak sabar untuk bekerjasama rapat dengan anda,” katanya kepada Erdogan.

Anwar memberitahu sidang media bahawa terdahulu beliau menerima panggilan telefon daripada Presiden Indonesia Joko Widodo yang menyampaikan ucapan tahniah, dan ucapan sama turut diterima daripada rakan sejawatannya dari Singapura, Lee Hsien Loong serta Sultan Brunei Sultan Hassanal Bolkiah.

Anwar, 75, hari ini mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara. – BERNAMA


Alesyah Asa 10 finalis terbaik Chegg.org Global Student Prize 2022

KUALA LUMPUR: Anak kelahiran Sabah, Alesyah Asa, 20, dinobatkan sebagai 10 finalis terbaik bagi Chegg.org Global Student Prize 2022, anugerah yang menawarkan hadiah US$100,000 (RM448,000) dan diberikan kepada pelajar yang mampu membawa impak dalam pembelajaran, kehidupan rakan sebaya serta masyarakat.

Pelajar Diploma Teknologi Pembinaan, Kolej Vokasional Keningau itu terpilih daripada lebih 7,000 pencalonan dan permohonan dari 150 negara selain merupakan satu-satunya pelajar Malaysia dalam senarai finalis anugerah itu.

Dalam kenyataan hari ini Chegg.Org memaklumkan Alesyah telah mengetuai beberapa inisiatif sekolahnya yang memfokus kepada pelajar vokasional dan pelajar berkeperluan khas.

“Sebagai seorang daripada beberapa pelajar perempuan yang mendaftar dalam kursusnya dengan misi untuk memberi inspirasi kepada wanita muncul cemerlang dalam bidang vokasional yang secara tradisinya didominasi lelaki, beliau telah mewakili jabatannya dalam beberapa pertandingan dan membimbing pelajar perempuan lain untuk melakukan perkara yang sama.

“Alesyah mengetuai projek Sains, Teknologi, Kejuruteraan, Seni dan Matematik (STEAM) di sekolahnya yang melatih rakan sebaya dan guru mengenai robotik, dron, percetakan tiga dimensi (3D) dan keusahawanan. Projek itu menjadi penerima pertama Geran STEAM berjumlah US$1,000 daripada Yayasan Awesomen yang berpusat di Amerika Syarikat (AS),” menurut kenyataan itu.

Selain itu, Alesyah juga merintis program pertukaran antarabangsa dengan beberapa sekolah di Korea Selatan, mengetuai pasukan yang kesemuanya wanita sebagai Pemenang Inovasi Komuniti di Hackathon Belia Literasi Media dan Maklumat Global, anjuran bersama UNESCO dan Republik Korea.

“Pasukannya membantu menangani salah maklumat berkaitan COVID-19 dengan mendidik orang ramai tentang berita palsu dan penipuan menerusi satu set strategi yang membantu komuniti menyelidik, menganalisis dan menilai maklumat dengan lebih baik.

“Menerusi usahanya, Alesyah telah memperjuangkan peningkatan peluang pendidikan kepada golongan wanita, pelajar vokasional, pelajar luar bandar dan mereka yang kurang upaya,” menurut kenyataan itu.

Kenyataan itu memaklumkan pemenang anugerah berkenaan dijangka diumumkan pada minggu Perhimpunan Agung Pertubuhan Bangsa-Bangsa Bersatu (PBB) di New York akhir bulan ini.

Chegg.org ialah cabang impak, advokasi dan penyelidikan yang menumpukan kepada usaha menangani isu dihadapi pelajar masa kini. – BERNAMA


‘Penyakit akhir zaman’ – UAI tegur netizen yang taasub dengan produk viral

CYBERJAYA: Pendakwah terkenal, Ustaz Azhar Idrus atau lebih dikenali UAI menempelak sikap pembeli yang terlalu taasub sehingga sanggup beratur panjang serta menunggu lama demi mendapatkan produk ‘viral’.

UAI menyifatkan perangai itu dikategorikan sebagai penyakit akhir zaman.

“Beratur dari 12 malam, pukul 9 pagi esok baru dah boleh kedai buka. Patutnya esok lah pergi beli, ini cerdik ke bodo? Bukan kita kelaparan enam tahun takda makanan.

“Tu penyakit akhir zaman. Kasih kepada viral, kasih kepada kemegahan (rasa hebat),” katanya dalam satu sesi ceramah, baru-baru ini.

Dalam pada itu, UAI memuji sesetengah peniaga yang menjalankan perniagaan di dalam TikTok kerana masih menjaga pantang larang dalam Islam.

Sebaliknya, menyelar sesetengah peniaga yang memandang ringan soal keberkatan sehingga sanggup melanggar perintah agama dalam mencari keuntungan.

“Promosi makanan dalam TikTok sekarang sebahagiannya bagus kerana apa? Dia jaga pantang larang dalam Islam.

“Tapi sebahagian promosi dalam TikTok Haram. Bila haram jadilah perniagaan itu tidak ada berkat.

“Masalah kita sekarang, kita tak perlukan keberkatan dah, kita nak kejar laku, laris view tinggi, rating kita tinggi orang banyak datang beli dan pembeli pulak rasa hebat dapat beli benda yang viral.

Malah, promosi yang kadangkala menyimpang dari landasan Islam yang sebenar antaranya sanggup menayang aset diri semata-mata hendak lariskan jualan.

“Nak suruh lakunya mi goreng, apa hal mu tunjuk punggung mu pulak.

“Tu macam tak pakai baju la, pakai baju tapi telanjang, pakai seluar tapi nampak bentuk dua punggungnya.

“Siapa mereka ni? Member of the hell, ahli neraka!” selar UAI.

Author

Nurul Ain Japri

View all posts

View all posts


“Soloz nak tamatkan karier sebagai juara” – Daddyhood

PENGUMUMAN Soloz sebagai pemain keenam Homebois bukanlah bertujuan untuk  ‘marketing’ akan tetapi, Soloz mempunyai misi dan sebab tersendiri yang membuatkan dia kembali ke arena kompetitif permainan Mobile Legends Bang Bang (MLBB).

Pengasas Homebois, Nureddy Nursal atau lebih dikenali sebagai Daddyhood menegaskan bahawa pengambilan personaliti e-sukan nombor satu Malaysia ke dalam pasukan itu bukanlah untuk ‘marketing’ pasukan itu semata-mata.

Dalam satu video di laman sosial, Daddyhood menjelaskan Soloz masih mempunyai impian yang masih belum dicapai sebagai pemain kompetitif.

“Kami ada berbincang mengenai perkara ini ketika berada di Jakarta lagi (Januari lalu).

“Selesai sahaja Soloz menghadiri satu sesi temu bual EMPETALK, dia berkata kalau boleh dia mahu mengakhiri kerjaya e-sukannya sebagai juara.

““Kalau boleh dia nak tamatkan karier sebagai juara, Soloz ada satu urusan yang belum diselesaikan ketika dia berada di AirAsia Saiyan,” kata Daddyhood di dalam video tersebut.

Soloz juga berhasrat untuk bermain dalam Kejohanan Mobile Legends Asia Tenggara (MSC) sekali lagi, lapor WTM Today.

Sebelum ini, Soloz pernah mewakili Malaysia di Sukan SEA 2019 dan berjaya membawa pulang pingat gangsa.

Author

Muhammad Nor Fadzly Mahat

View all posts

View all posts


Jika kerajaan tiada hutang, tak perlu GST – Dr Sathia

SERENDAH: “Pendirian saya, kalau kerajaan tiada hutang, tiada isu (skandal) saya rasa GST memang tak perlu,” demikian kata calon Pakatan Harapan (PH-PKR) di Parlimen Hulu Selangor, Dr Sathia Prakash Nadarajan.

Meskipun kira-kira 50 negara sudah melaksanakan Cukai Barang dan Perkhidmatan (GST), Dr Sathia bersama kepimpinan PH tegas dengan pendiriannya menolak pelaksanaan semula dasar itu.

Ini kerana jelasnya, Malaysia sebenarnya mampu menjadi seperti salah satu negara terkaya dunia, Brunei yang tidak pun melaksanakan GST berbanding 50 negara yang melakukan sebaliknya.

“Jawapan saya mudah, kira banding apple dan pineapple (epal dan nenas) dengan apple dan apple.

“Untuk saya beritahu sama ada GST akan ada atau tidak (akan datang) kita kena kena tahu keadaan negara kita.

“Mengapa Brunei tak ada GST? Kerana mereka ada sumber asli. Negara kita Malaysia sebenarnya banyak, cukup dengan sumber asli untuk rakyat hidup dengan selesa,” katanya.

Beliau berkata demikian pada sesi siaran langsung calon PH Parlimen Hulu Selangor bersama pihak media di Bilik Utama Gerakan PH di Antara Gapi, di sini.

Beliau diminta mengulas pertanyaan wartawan MEDIA VARIASI mengenai dakwaan seorang calon PKR sendiri yang tidak didedahkan identiti bahawa GST boleh dikembalikan dengan syarat perlu mekanisme pelaksanaan yang lebih baik berbanding sebelum ini.

PH sebelum ini dilaporkan menolak cadangan pelaksanaan semula GST, kerana tidak bersesuaian ketika negara sedang berdepan dengan inflasi yang semakin tinggi termasuk mereka yang masih terkesan akibat pandemik.

Ia susulan Perdana Menteri, Datuk Seri Ismail Sabri Yaakob memberi bayangan untuk memperkenalkan semula GST pada Mei lalu, sebagai langkah kerajaan menambah pendapatan negara bagi menangani kenaikan inflasi dan kos sara hidup rakyat.

Untuk rekod, Menteri Kewangan mendedahkan di Parlimen, hutang negara telah naik kepada RM1.045 trilion atau 63.8 peratus daripada Keluaran Dalam Negara Kasar (KDNK) setakat Jun 2022.

Selepas Pilihan Raya Umum Ke-14 (PRU14), hutang kerajaan mencecah RM1 trilion setakat Jun 2022 berbanding saiz RM686.8 bilion sebelumnya.

Dalam perkembangan lain, ketika ditanya wartawan mengenai bentuk bantuan keperluan asas berbanding kerusi roda atau barangan sukan akan diberikan ketika perlu kepada setiap penghuni rumah di Parlimen Hulu Selangor jika menang pilihan raya akan datang, beliau menolak untuk memberikan bantuan beras dan makanan.

Ini kerana, beliau lebih suka menfokuskan bantuan jangka panjang dengan meningkatkan pendapatan rakyat lebih stabil dan kukuh berbanding memberikan sumbangan berbentuk keperluan asas.

“Saya seorang yang pantang beri beras dan makanan. Minta maaf ya, saya jujur.

“Kadang-kadang saya sedih, terpaksa buat kerana ia sudah jadi tradisi. Kita tak perlukan beras dan barang makanan tetapi pendapatan yang kukuh dan stabil.

“Jadi, daripada kita beri satu yang ‘temporary’ (jangka pendek), saya rasa perlu pendapatan stabil.

“Ini yang saya nak, rancangan saya. Saya akan cuba terbaik untuk mereka dapatkan ‘permanent’ dalam bentuk kewangan, kerana mereka boleh beli apa mereka perlukan,” katanya.

Dr Sathia sebelum ini mengakui tidak sanggup untuk tidak menerima gaji jika menang di kerusi Parlimen itu, sebaliknya akan diisi ke Tabung PH Hulu Selangor yang akan diwujudkannya nanti.

Beliau berkata, peruntukan gaji itu akan dipecahkan kepada tiga bahagian iaitu 30 peratus (%) untuk belia, wanita (30%) dan kesihatan (40%).

Author

Tun Puteh Wanti

View all posts

View all posts


Kelahiran hidup meningkat 0.2 peratus pada suku kedua 2022

PUTRAJAYA: Jumlah kelahiran hidup pada suku kedua tahun 2022 meningkat 0.2 peratus iaitu daripada 110,657 kelahiran pada suku kedua 2021 kepada 110,858 kelahiran pada 2022, menurut stastistik demografik terkini Jabatan Perangkaan Malaysia (DOSM).

DOSM dalam satu kenyataan memaklumkan, suku kedua 2022 merekodkan seramai 56,801 kelahiran bayi lelaki dicatatkan manakala 54,057 bayi wanita.

Menurut kenyataan itu Selangor mencatatkan kelahiran hidup paling ramai dengan 22,017 kelahiran atau 19.9 peratus, manakala Labuan mencatatkan kelahiran terendah dengan 413 kelahiran.

Kenyataan DOSM menyebut sejumlah 46,772 kematian dicatatkan pada suku kedua 2022, menurun 6.9 peratus berbanding suku kedua 2022 (50,130 kematian).

“Sejumlah 655 kematian berkaitan dengan COVID-19, yang menyumbang 1.4 peratus dari jumlah keseluruhan kematian pada suku kedua 2022,” menurut kenyataan itu.

Kenyataan DOSM itu menyebut populasi Malaysia dianggarkan seramai 32.7 juta pada suku kedua 2022 yang merupakan peningkatan 0.2 peratus, berbanding 32.6 juta pada suku kedua 2021.

Tiga negeri dengan populasi tertinggi ialah Selangor iaitu 21.6 peratus, diikuti Johor 12.3 peratus dan Sabah 10.4 peratus. – BERNAMA


Van polis AI kesan pemandu guna telefon bimbit, tak pakai tali pinggang keledar

SEBUAH van kamera pengintip polis menggunakan Kepintaran Buatan (AI) mengesan ratusan orang menggunakan telefon bimbit semasa memandu atau tidak memakai tali pinggang keledar.

Polis Hampshire dan Isle of Wight dan polis Thames Valley menjalankan operasi dari 17 hingga 21 Julai, menyasarkan kenderaan komersial.

Simon Gomer, ketua unit jalan raya yang lebih selamat berkata, teknologi itu menunjukkan betapa prolifiknya kesalahan itu.

Van yang dilengkapi AI menggunakan dua kamera untuk membuat rakaman.

Yang pertama ditetapkan pada sudut rendah dan boleh mengenal pasti telefon bimbit dekat dengan telinga pemandu atau sama ada tali pinggang keledar sedang dipakai.

Yang kedua mempunyai pandangan yang lebih tinggi untuk melihat sama ada telefon bimbit digunakan untuk menghantar mesej.

Selepas kesalahan dikenal pasti secara automatik oleh sistem AI, keputusannya disemak semula oleh manusia sebelum diserahkan kepada polis untuk semakan.

Gomer berkata, ini adalah masa yang sangat mengujakan dan ini merupakan peluang yang baik untuk kedua-dua pasukan untuk menggunakan teknologi AI terkini.

“Tetapi keputusan yang kami perolehi dari hanya satu minggu menunjukkan betapa prolifiknya kesalahan ini.

“Kami akan terus menyebarkan mesej bahawa pemanduan terganggu membunuh, kesalahan ini akan dihukum, dan tabiat sosial perlu diubah,” katanya.

Van itu mengenal pasti 86 pemandu yang disyaki menggunakan telefon, 273 pemandu atau penumpang yang disyaki tidak memakai tali pinggang keledar, dan 132 kesalahan mekanikal berkaitan isu kenderaan itu semasa operasi selama seminggu itu.

Selain itu, terdapat lima tangkapan kerana memandu di bawah pengaruh dadah dan memandu tanpa kelayakan.

Author

Taufik Asmady Abdul Aziz

View all posts

View all posts


Majoriti barisan timbalan menteri muka baharu

KUALA LUMPUR: Senarai 27 timbalan menteri yang akan menganggotai Kabinet Kerajaan Perpaduan pimpinan Perdana Menteri Datuk Seri Anwar Ibrahim, menyaksikan majoritinya terdiri daripada muka baharu.

Antara muka baharu yang bakal membantu mengemudi kementerian masing-masing ialah Ahli Parlimen Hang Tuah Jaya, Adam Adli Abd Halim, yang dilantik sebagai Timbalan Menteri Belia dan Sukan; serta Naib Presiden PKR, K. Saraswathy sebagai Timbalan Menteri Pembangunan Usahawan dan Koperasi.

Ahli Parlimen Bukit Gelugor, Ramkarpal Singh yang dilantik sebagai Timbalan Menteri di Jabatan Perdana Menteri (Undang-undang dan Reformasi Institusi); Ahli Parlimen Tanjong, Lim Hui Ying (Timbalan Menteri Pendidikan) dan Ahli Parlimen Johor Bahru, Akmal Nasrullah Mohd Nasir (Timbalan Menteri Pembangunan Kerajaan Tempatan), juga merupakan wajah baharu yang membarisi Kabinet.

Turut menjadi sebahagian Jemaah Menteri buat pertama kali ialah Ahli Parlimen Alor Gajah, Adly Zahari yang akan memegang jawatan Timbalan Menteri Pertahanan; dan Ahli Parlimen Sepang, Aiman Athirah Sabu, sebagai Timbalan Menteri Pembangunan Wanita, Keluarga dan Masyarakat.

Beberapa wajah baharu dari Sabah dan Sarawak turut membarisi senarai timbalan menteri seperti Ahli Parlimen Beaufort, Siti Aminah Aching (Perladangan dan Komoditi); Ahli Parlimen Lahad Datu, Datuk Mohammad Yusof Apdal (Pendidikan Tinggi); Ahli Parlimen Kota Kinabalu, Chan Foong Hin (Pertanian dan Keterjaminan Makanan); Ahli Parlimen Batu Sapi, Khairul Firdaus Akbar Khan (Pelancongan, Seni dan Budaya); serta Ahli Parlimen Sepanggar, Mustapha @ Mohd Yunus Sakmud (Sumber Manusia).

Selain itu, Ahli Parlimen Kota Samarahan, Datuk Rubiah Wang dilantik sebagai Timbalan Menteri Kemajuan Desa dan Wilayah; Ahli Parlimen Sarikei, Datuk Seri Huang Tiong Sii, sebagai Timbalan Menteri Sumber Asli, Alam Sekitar dan Perubahan Iklim; Ahli Parlimen Sibuti, Lukanisman Awang Sauni (Timbalan Menteri Kesihatan) dan Ahli Parlimen Hulu Rajang, Datuk Wilson Ugak Kumbong, yang juga ahli veteran Gabungan Parti Sarawak (Timbalan Menteri di Jabatan Perdana Menteri).

Terdahulu, Anwar mengumumkan pelantikan 27 timbalan menteri yang telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan dijadual mengangkat sumpah di Istana Negara 3 petang Sabtu. – BERNAMA


Pemimpin parti politik komited capai sasaran 30 peratus wanita calon PRU15

KUALA LUMPUR: Pemimpin pelbagai parti politik hari ini, senada untuk terus memberikan komitmen mencapai sasaran 30 peratus wanita sebagai calon dalam pilihan raya sekali gus menambah bilangan golongan itu dalam badan legislatif di negara ini.

Setiausaha Agung DAP, Anthony Loke Siew Fook berkata, parti itu akan meletakkan lebih ramai calon wanita bagi Pilihan Raya Umum ke-15 (PRU15) melebihi PRU14 sebelum ini.

“Saya yang akan tandatangan watikah calon PRU15, saya jamin jika perlu memilih calon wanita dan lelaki yang mempunyai kriteria sama, saya akan memilih wanita,” katanya ketika menjadi ahli panel pada Forum Kepimpinan Wanita Dalam Politik: Memacu Realiti Peningkatan Perwakilan Wanita Dalam PRU15 dan Badan Legislatif.

Forum rentas parti yang julung kali diadakan itu adalah anjuran Majlis Kebangsaan Pertubuhan-Pertubuhan Wanita Malaysia (NCWO) dan dirasmikan oleh Menteri Pembangunan Wanita, Keluarga dan Masyarakat, yang juga Ketua Srikandi Bersatu, Datuk Seri Rina Harun.

Sementara itu, Naib Ketua Srikandi Bersatu, Datuk Mas Ermieyati Samsudin, yang juga ahli panel pada forum itu, berkata Bersatu kebelakangan ini semakin terbuka dalam memberi ruang kepada wanita sebagai calon pilihan raya.

“Bersatu sendiri, 60 peratus terdiri daripada Srikandi manakala 40 peratus sayap utama dan Armada. Begitu ramainya wanita, kita akan perjuangkan supaya pucuk pimpinan memberi ruang kepada lebih ramai calon wanita bertanding pada PRU15 ini,” katanya.

Sementara itu ahli panel, Setiausaha Agung Barisan Nasional (BN), Datuk Seri Zambry Abdul Kadir pula berkata, BN mendahului usaha memperkasakan wanita malahan dalam politik mahupun pembuat keputusan.

“Bahkan kalau kita lihat hari ini, YB (Yang Berhormat) Rina dan Mas sendiri lahir daripada UMNO, kita serius dalam memperkasakan wanita, mungkin satu hari nanti, kita boleh gubal Akta 30 peratus wanita dalam Parlimen,” katanya.

Dalam pada itu, Setiausaha Agung PAS, Datuk Takiyuddin Hassan berkata, sebarang pindaan perlembagaan dalam parti berkenaan tidak akan meminggirkan golongan wanita.

“Kita ada terima cadangan, untuk menambahkan jawatan naib presiden dan sekiranya keahlian bertambah, saya jamin jika ada pindaan, naib presiden keempat parti akan disandang oleh seorang wanita,” katanya.

Untuk rekod, sejak 65 tahun kemerdekaan negara, jumlah kepimpinan wanita dalam badan legislatif negara tidak pernah melebihi 15 peratus iaitu 14.86 peratus di Dewan Rakyat, 11.42 peratus di Dewan Negara dan 11.57 peratus di Dewan Undangan Negeri (DUN). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Isu Misbun, BAM temui titik noktah

BEKAS jurulatih perseorangan remaja negara, Datuk Misbun Sidek menunjukkan sikap profesionalisme tinggi apabila menerima permohonan maaf daripada Presiden Persatuan Badminton Malaysia (BAM), Tan Sri Mohamad Norza Zakaria.

Pengurus peribadi Misbun, Nor Kamal Ahmad mengesahkan perkara itu, sekali gus menggambarkan konflik antara legenda badminton negara tersebut dengan BAM seakan-akan sudah menemui titik noktah.

“Apabila Tan Sri Norza sendiri yang membuat permohonan maaf, Misbun mengakui beliau berasa lega. Misbun menerima permohonan maaf itu dan anggap perkara ini selesai, beliau tidak mahu memanjangkan isu itu lagi.

“Buat masa ini, Misbun belum bersedia bertemu dengan pihak media. Beliau meminta saya membuat kenyataan kepada media berhubung perkara ini dan apa yang saya sampaikan, inilah yang diluahkan sendiri oleh Misbun,” kata Kamal, lapor Kosmo.

Pada masa sama, Kamal menjelaskan, Misbun masih menanti surat rasmi daripada pihak BAM yang menawarkan semula jawatan sebagai jurulatih perseorangan remaja negara sebelum membuat keputusan lanjut.

Kelmarin, Norza menerusi satu sidang media khas di Akademi Badminton Malaysia (ABM), Bukit Kiara membuat permohonan maaf kepada Misbun selain menjelaskan masalah komunikasi menjadi punca kepada kemelut tersebut.

Norza yang juga Presiden Majlis Olimpik Malaysia, turut menawarkan semula jawatan tersebut kepada Misbun sehingga kontraknya berakhir hujung tahun ini.

Ia bagi membolehkan Misbun mengemudi skuad remaja negara menghadapi Kejohanan Badminton Remaja Dunia di Amerika Syarikat (AS) bulan depan.

Tidak berakhir di situ, Norza turut membuat kejutan apabila mengumumkan akan melepaskan jawatannya penghujung tahun ini walaupun pernah meluahkan hasrat mahu mengundurkan diri selepas Sukan Olimpik Paris 2024.

Author

Media Variasi

View all posts

View all posts


Dua lelaki maut terkena renjatan elektrik

SIBU: Seorang lelaki warga emas serta rakannya maut terkena renjatan elektrik apabila jengkaut yang dibawa di atas treler yang dinaiki mereka tersangkut pada kabel elektrik di Jalan Semalau, Tanjung Manis, kira-kira 100 kilometer dari sini hari ini.

Ketua Balai Bomba dan Penyelamat (BBP) Tanjung Manis Wan Umar Wan Alek berkata mangsa, Hii Sieh King, 61, merupakan pemandu treler berasal dari Sungai Merudu, Sarikei dan lelaki warga Indonesia, Al Bari Mahmud, 34, bekerja sebagai pemandu jengkaut.

Beliau berkata kedua-dua mangsa merupakan pekerja kontrak pembersihan parit di kawasan berkenaan.

Katanya pihaknya menerima panggilan berhubung kebakaran sebuah lori di Jalan Semalau menghala ke Kampung Jerijih pada  9.15 pagi dan segera menggerakkan pasukan ke lokasi kejadian yang jaraknya 18 kilometer.

“Setibanya di lokasi kejadian terdapat jengkaut yang dibawa di atas sebuah lori tersangkut pada kabel aliran elektrik dan tayar depan sebelah pemandu lori berkenaan terbakar. Didapati dua mangsa terbaring di bawah tepi lori sebelah pemandu dipercayai terkena renjatan elektrik,” katanya dalam kenyataan hari ini.

Menurut Wan Umar operasi pemadaman bagimanapun tidak dapat dilakukan serta-merta kerana masih ada aliran elektrik pada kedua-dua kenderaan tersebut sehingga mendapat makluman daripada syarikat pembekal elektrik Sarawak bahawa bekalan elektrik telah diputuskan.

Katanya pegawai perubatan Kementerian Kesihatan (KKM) yang membuat pemeriksaan mengesahkan kedua-dua mangsa telah meninggal dunia dan mayat mereka telah dihantar ke Hospital Sibu untuk tindakan lanjut. – BERNAMA


Puspahanas perlu jadi pusat kecemerlangan, fokus isu kedaulatan dan keselamatan negara

PUTRAJAYA: Pusat Pengajian Pertahanan Nasional (Puspahanas) wajar dijadikan pusat pengajian kecemerlangan nasional yang memfokuskan kepada isu kedaulatan dan keselamatan negara, kata Menteri Pertahanan, Datuk Seri Mohamad Hasan.

Beliau berkata, ini kerana isu kedaulatan dan keselamatan negara tidak boleh dipandang ringan oleh mana-mana pihak.

“Pembentukan minda keselamatan penting ditingkatkan buat para graduan di Puspahanas selain daripada peningkatan budaya produktiviti kerja.

“Maka saya mahu lihat Puspahanas ini menjadi pilihan utama pusat pengajian keselamatan buat mereka di sektor awam dan swasta serta warganegara luar,” katanya.

Beliau berkata demikian pada sidang media selepas Majlis Graduasi Maktab Ketahanan Nasional (MKN), Maktab Pertahanan Angkatan Tentera (MPAT) dan Maktab Turus Angkatan Tentera (MTAT) 2022 melibatkan 265 graduan termasuk 40 graduan dari luar negara di Puspahanas di sini hari ini.

Majlis itu merupakan julung kali diadakan serentak bagi ketiga-tiga kolej di bawah Puspahanas berkenaan.

Mohamad berkata, isu kedaulatan dan keselamatan juga penting dalam menarik pelabur untuk datang ke negara ini bagi meningkatkan ekonomi negara.

“Pelabur luar sentiasa melihat dan mendengar tahap keselamatan negara kita dan tidak melabur sekiranya negara tiada kestabilan.

“Mereka tidak akan sama sekali melabur sekiranya mendapati sesebuah negara itu mempunyai konflik keselamatan,” katanya. – BERNAMA


Remaja lelaki 15 tahun dikhuatiri lemas di Pantai Chempaka

KUANTAN: Seorang remaja lelaki berusia 15 tahun dikhuatiri lemas manakala empat rakannya selamat selepas dihanyutkan arus ketika mandi di Pantai Cempaka di sini petang Jumaat.

Ketua Polis Daerah Kuantan  ACP Wan Mohd Zahari Wan Busu berkata, pihaknya menerima maklumat berhubung kejadian itu pada kira-kira 4.30 petang.

Beliau berkata  Nazrul Aimi Shah Kamarul Bahri, yang beralamat di Taman Kempadang Perdana di sini, dikatakan ke pantai itu pada 3.30 petang bersama empat rakannya.

“Semasa mandi di tepi pantai itu, mereka dipukul ombak dan telah dihanyutkan arus ke kawasan agak dalam namun empat rakannya berjaya menyelamatkan diri dengan berenang ke tepi pantai manakala mangsa didapati telah hilang,” menurutnya dalam kenyataan pada Jumaat.

Wan Mohd Zahari berkata, siasatan awal mendapati keadaan pantai berombak tinggi dan air laut pasang selain angin kencang.

Beliau berkata, operasi mencari dan menyelamat telah digerakkan dengan  tumpuan rondaan di sepanjang pesisir Pantai Cempaka hingga ke Pantai Sepat. – BERNAMA


Jangan sembunyi salah laku pegawai kerajaan – Toqqi

KUALA LUMPUR: Persatuan Pengguna Islam Malaysia (PPIM) mahu kerajaan bertindak telus dengan tidak menyembunyikan salah laku pegawai mereka.

Ketua Aktivis PPIM, Datuk Nadzim Johan mengulas insiden di KLIA membabitkan Ketua Pengarah Perkhidmatan Awam (KPPA), Datuk Seri Mohd Shafiq Abdullah selaku pegawai tertinggi yang dikatakan menengking dan memalukan pegawai bawahannya di Jabatan Imigresen.

“Pastinya Jabatan Perkhidmatan Awam (JPA) dan Jabatan Imigresen ada membuat penyiasatan terhadap KPPA.

“Menteri Dalam Negeri sendiri dalam kenyataannya mendakwa pegawai yang ditengking itu dikenali sebagai seorang berhemah dan baik budi bahasanya.

“Perbuatan adalah sikap yang tidak boleh disorok, jadi kami mewakili rakyat meminta agar kerajaan tidak sembunyikan apa sahaja salah laku jika ia benar berlaku.

“Dedahkan hasil siasatannya untuk pelajaran pada yang lain, sikap angkuh dan sombong pegawai atasan bukan sahaja berlaku dalam kerajaan malah swasta ” katanya kepada MEDIA VARIASI.

Baru-baru ini tular insiden KKPA dikatakan mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA).

Memandang serius dakwaan berkaitan, JPA mengesyorkan supaya perkara itu disiasat sewajarnya oleh pihak berkuasa yang berkaitan.

JPA dalam satu kenyataan menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.

Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.

JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib.

Author

Tun Puteh Wanti

View all posts

View all posts


Real Madrid tewaskan Real Sociedad untuk kekal sempurna dalam Liga Sepanyol

REAL Madrid menewaskan Real Sociedad 2-1 untuk melanjutkan larian sempurna mereka di La Liga Sepanyol pada Ahad.

Tetamu Ander Barrenetxea menjaringkan gol pembukaan berikutan lantunan bola oleh penjaga gol Real Madrid, Kepa Arrizabalaga pada minit kelima di Stadium Santiago Bernabeu Madrid.

Skuad Carlo Ancelotti mengubah keadaan di babak kedua selepas serangan ganas Federico Valverde pada minit ke-46 dan tandukan kuat Joselu pada minit ke-60.

Dengan kemenangan itu, Real Madrid memenangi semua lima perlawanan mereka untuk mendahului liga Sepanyol. Barcelona menduduki tempat kedua dengan 13 mata.

Athletic Bilbao dan Girona masing-masing mempunyai 10 mata selepas Barcelona.

Arda Guler, Dani Ceballos, Thibaut Courtois, Eder Militao, Ferland Mendy dan Vinicius Junior tidak bermain untuk Real Madrid pada petang Ahad kerana masalah kecederaan mereka.

Pada Rabu, Real Madrid akan menjadi tuan rumah Jerman Union Berlin dalam perlawanan pembukaan kumpulan Liga Juara-Juara UEFA.

Los Blancos akan melawat Atletico Madrid dalam derby La Liga pada Ahad. – Anadolu

Author

Taufik Asmady Abdul Aziz

View all posts

View all posts


Momentum JDT terbantut diikat PJ City

KUALA LUMPUR: Hasrat Johor Darul Ta’zim (JDT) meneruskan momentum kemenangan Piala FA Sabtu lepas tidak kesampaian, selepas terikat 2-2 dengan Petaling Jaya City FC (PJ City) pada aksi Liga Super malam tadi.

Bermain di Stadium Majlis Bandaraya Petaling Jaya (MBPJ), JDT yang dilihat masih dibuai dengan kejayaan dilakar tempoh hari, tampak lebih mendominasi perlawanan menerusi jaringan penyerang import Brazil, Bergson da Silva pada minit ke-48.

Tersentak dengan jaringan pendahuluan itu, PJ City kemudian mengatur langkah bagi menyamakan kedudukan sebelum satu cubaan berjaya diterjemahkan kepada gol menerusi Darren Lok pada minit ke-73.

Anak buah Hector Bidoglio bagaimanapun bingkas bangkit kembali menjarakkan kedudukan buat JDT menerusi hantaran lintang ke dalam kawasan kotak penalti yang kemudiannya dirembat masuk Akhyar Rashid pada minit ke-86.

Pemain PJ City, R. Kogileswaran namun bertindak selaku ‘duri dalam daging’ dalam perlawanan, selepas jaringan dalam masa kecederaan yang dilakukannya, meranapkan hasrat JDT mengutip tiga mata penuh.

Sementara itu dalam satu lagi aksi Liga Super, Melaka United turut hampa sekadar berkongsi satu mata  menentang Kuala Lumpur City FC, dalam keputusan seri tanpa jaringan di Stadium Hang Jebat, Krubong, Melaka. – BERNAMA


9 jenis potongan bawang wajib diketahui sebelum masak di dapur!

CYBERJAYA: Jika anda selalu masuk ke dapur untuk memasak, sudah tentu anda terbiasa dengan bahan masakan utama iatu bawang.

Tahukah anda terdapat sembilan jenis potongan bawang yang mempunyai kegunaannya tersendiri. Bukan saja-saja ia dipotong sedemikian melainkan untuk kesesuaian sesuatu resepi.

Jom ikuti sembilan jenis potongan bawang yang dikongsi oleh seorang pengguna Facebook, Mohammad Faeez Harith.

1) Potong

Potong maksudnya bawang akan dipotong secara melintang. Bermula dari potong akan menghasilkan potongan gegelung dan mayang.

2) Gegelung

Mula dari potong, dan diulang-ulang mengikut ketebalan yang dikehendaki. Potongan sebegini biasa untuk masak kicap, masak merah.

3) Mayang

Hirisan halus tetapi melintang, kebiasaannya untuk membuat bawang goreng atau ditumis.

4) Belah

Potongan secara menegak untuk menghasilkan potongan yang lainnya.

5) Baji

Juga disebut ‘wedges’ dalam Bahasa Inggeris. Biasanya potongan ini diguna untuk hiasan, seperti dalam sup, kari, kebab.

6) Hiris

Potongan nipis, halus secara menegak yang berulang-ulang. Untuk ditumis atau dibuat ulam, rencah sambal, budu dan cencaluk.

7) Dadu

Biasanya untuk buat cekodok, jemput-jemput bilis atau bawang.

8) Dadu kecil/cincang kasar

Untuk tumisan nasi goreng, mi goreng sedemikian.

9) Cincang

Kebiasaannya digunakan untuk perapan dan tumisan masakan.

Penting ke potongan ini semua? Bagi sesetengah resepi, penting sebab cara potongan boleh mempengaruhi rasa masakan dan tempoh memasak. Jadi kena teliti resepinya sebelum mula memotong. Selamat memasak!

Author

Diyana Rahip

View all posts

View all posts


Kerajaan tak galak peniaga kecil buat jualan Rahmah

BATU CAVES: Memahami beban yang terpaksa ditanggung, kerajaan tidak menggalakkan peniaga kecil-kecilan dan gerai jalanan untuk terbabit dalam jualan Rahmah.

Menteri Perdagangan Dalam Negeri dan Hal Ehwal Pengguna, Datuk Seri Salahuddin Ayub berkata, jualan Rahmah hanya digalakkan ke atas jenama besar, pengusaha atau pemborong yang besar.

“Ini kerana, jenama besar mereka ada kemampuan untuk menjual barang dengan harga murah pada skala besar, beza dengan peniaga kecil-kecilan dengan modal kecil mereka tidak mampu menawarkan harga Rahmah.

“Sebelum wujud Kerajaan Perpaduan ini, banyak syarikat besar memberi diskaun menurunkan harga jualan, tiada isu
Rahmah pada waktu itu.

“Cuma menerusi Payung Rahmah ini, kita kolaborasikan, kita sistemkan agar rakyat dan peniaga dapat manfaat.

“Contoh kita kena perbetulkan persepsi Rahmah ini kerana kerajaan tak pernah galakkan rakyat buka gerai, buka restoran jual harga Rahmah, itu bukan konsep kerajaan.

“Kerajaan cuma galakkan kedai-kedai yang sudah ada nama seperti India Muslim, Nasi Kandar, restoran terkenal untuk terbabit dalam jualan Rahmah, ” katanya pada sidang media.

Beliau berkata demikian pada sidang media Majlis Pelancaran Jualan Rahmah Bersama Sabella di Ibu Pejabat (HQ) Sabella Holdings Sdn Bhd (Sabella) Batu Caves, di sini.

Turut hadir, Pengarah Penguatkuasa Pencegahan KPDN, Azman Adam dan Ketua Pegawai Eksekutif Sabella, Mohd Sufian Sulaiman.

Pada majlis itu, Sabella mengumumkan pengeluaran sebanyak 700,000 pakaian yang dijual pada harga Rahmah bermula serendah RM8 di enam lokasi terpilih seluruh negara, bermula 23 Mac hingga 20 April depan.

Dalam pada itu, Salahuddin berkata, sebanyak 12,000 barangan telah diturunkan harga sehingga Jun nanti.

“Antara jenis barangan adalah barang keperluan harian yang dijual di pasaraya seperti Mydin dan sebagainya yang terbabit libat urus bersama kerajaan dalam inisiatif Rahmah,” katanya.

Author

Tun Puteh Wanti

View all posts

View all posts


Baby Shima saman pemimpin PAS, PU Syed

PENYANYI Baby Shima bertindak memulakan langkah awal untuk menyaman Ketua Pemuda PAS Kuantan, Abd Rahman Mat Noor dan pendakwah bebas yang juga bekas peserta realiti televisyen, PU Syed atau nama sebenarnya Syed Mohd Bakri Syed Ishak.

Peguam yang mewakili Baby Shima, Muhammad Noor Azfar Noor Azmi berkata, pihaknya telah memfailkan writ saman dan pernyataan tuntutan terhadap kedua-dua individu terbabit masing-masing di Mahkamah Tinggi Ipoh serta Mahkamah Tinggi Kota Bharu.
Katanya, ia difailkan di atas kausa tindakan saman fitnah (defamation) dan kepalsuan berniat jahat (malicious falsehood).

“Setakat tarikh kenyataan ini, proses penyerahan kertas-kertas kausa kepada individu-individu yang dinamakan di atas sedang dilaksanakan bagi maksud memenuhi keperluan undang-undang,” katanya dalam kenyataan hari ini.

Tambah Noor Azfar, Baby Shima atau nama sebenarnya Nor Ashima Ramli tidak berhasrat untuk memberi komen lebih lanjut buat masa ini sebagai menghormati proses mahkamah serta pihak yang dinamakan belum menerima kertas-kertas kausa yang difailkan.

“Pihak kami juga telah menerima arahan untuk mengambil tindakan dalam masa terdekat ini terhadap beberapa individu dan syarikat lain yang telah terlibat dalam menyalahgunakan nama anak guam kami bagi tujuan komersial.

“Anak guam kami merizabkan haknya untuk meneruskan apa-apa tindakan terhadap mana-mana pihak yang terlibat mengikut lunas undang-undang negara,” ujarnya.

Terdahulu, Baby Shima dituduh ‘menjual agama’ selepas namanya diumumkan sebagai artis undangan program Hari Bandaraya Mesra Komuniti di Kuantan, Pahang yang kebetulan berlangsung pada hari sambutan Israk dan Mikraj.

Abd Rahman mendakwa penyanyi dan pelakon terbabit ‘menjual agama’ kerana hanya mengenakan tudung mengikut majlis tertentu.

PU Syed pula didakwa memfitnah Baby Shima dengan menuduh artis berkenaan tidak mengerti soal halal dan haram berhubung penganjuran sebuah konsert, serta boleh terjerumus menjadi golongan Ruwaibidhah. – Sinar Harian

Author

Media Variasi

View all posts

View all posts


Gangguan bekalan air:  85 sekolah di Manjung mohon cuti ganti

IPOH: Sejumlah 85 sekolah di Manjung ditutup dan memohon cuti ganti pada Isnin berikutan gangguan bekalan air yang belum pulih di daerah itu sejak Jumaat lepas.

Pengerusi Jawatankuasa Pendidikan, Pengajian Tinggi, Belia dan Sukan negeri, Khairudin Abu Hanipah berkata, kesemua sekolah itu melibatkan enam kawasan di daerah tersebut.

“Di Ayer Tawar sahaja 34 sekolah terjejas, Sitiawan (19), seluruh Seri Manjung (18), seluruh Lekir ke Kayan dan Pangkor masing-masing lima serta Lumut empat sekolah melibatkan sekolah rendah, menengah dan jenis kebangsaan.

“Keputusan untuk menutup 85 sekolah hari ini adalah demi kebajikan dan kesihatan pelajar termasuk pendidik melalui permohonan cuti berganti dengan kelulusan Pendaftar Jabatan Pendidikan Negeri (JPN) Perak,” katanya pada sidang media selepas Majlis Iftar Ramadan dan Tarawih anjuran Majlis Sukan Negeri (MSN) Perak di sini pada Isnin malam.

Sebanyak 79,360 akaun pengguna di Manjung dan Perak Tengah mengalami gangguan bekalan air tidak berjadual akibat paip air mentah bocor di muka sauk Loji Rawatan Air (LRA) Teluk Kepayang, Bota sejak Jumaat lepas.

Terdahulu, Pengerusi Jawatankuasa Infrastruktur, Tenaga, Air dan Pengangkutan Awam Perak, Datuk Seri Mohamad Nizar Jamaluddin berkata, pada masa ini kerja pembaikan sedang giat dijalankan oleh pihak kontraktor dan dijangka pulih sepenuhnya sebelum 8 April ini.

Sementara itu, Khairudin berkata, JPN Perak amat prihatin dengan situasi ketiadaan air yang akan menyukarkan urusan seharian pelajar dan kakitangan sekolah.

“Mereka perlu ganti hari persekolahan hari ini kepada hari lain kecuali jika bilangan hari persekolahan cukup 190 hari ke atas, maka tidak perlu ganti.

“Seperti yang termaktub dalam Akta Pendidikan, setiap sekolah diberikan empat hari cuti peristiwa, jika tidak ambil, maka cukuplah 190 hari sesi persekolahan, jadi esok mereka akan teruskan sesi persekolahan seperti biasa,” katanya. – BERNAMA


Bangunan PKNK Sungai Petani ‘dijajah’ peniaga warga asing

SUNGAI PETANI: Seorang individu meluahkan kekecewaan apabila deretan kedai milik pihak berkuasa tempatan (PBT) di Jalan Petri, Sungai Petani, Kedah yang sepatutnya diusahakan peniaga tempatan kini dikuasai warga asing.

Menerusi satu hantaran di laman Facebook, lelaki yang dikenali Firdaus Yusoff memaklumkan sejak 20 tahun lalu, kebanyakan kedai di bangunan Perbadanan Kemajuan Negeri Kedah (PKNK) di situ diusahakan peniaga tempatan.

Malah katanya, kawasan itu juga menjadi transit pengangkutan awam utama di Sungai Petani.

“Saja hari ni tergerak nak mai (datang) cari makan kat tapak stesen bas pekan (tapak stesen bas lama) di pekan.

“Terkejut dan sedih, kedai yang dimiliki PKNK jadi kedai warga asing. Lagi saya terkejut warga Nepal jual sayur di tapak milik PBT,” tulisnya.

Lebih menyedihkan kata Firdaus berkata, beberapa kedai di situ juga sebelum ini menjadi tempat lepak pelajar sekolah sebelum pulang ke rumah.

“Kedai Pak Cin Bihun Sup selain Restoran Marina tu lah ‘port’ (tempat) budak sekolah terutama budak Sekolah Khir Johari dan berdekatan makan sebelum balik ke rumah masing-masing.

“Saya akan panjangkan juga isu ni kepada agensi berkaitan dan harap sangat jangan tutup sebelah mata. Takkan nak biaq SP (Sungai Petani) jadi macam Pudu,” luahnya geram.

Susulan perkongsian itu, rata-rata pengguna telah meninggalkan pelbagai reaksi yang mendakwa isu berkenaan turut didalangi warga tempatan.

“Mereka takkan bertapak sendiri kalau orang Melayu itu sendiri yang benarkan, kena cari siapa yang sewakan kedai ni,” kata Fiza Fiza.

Turut meninggalkan komen adalah seorang lagi pengguna dikenali sebagai Mohd Fazlan Mohd Hashim.

“Tulah orang Melayu banyak yang nak mencari cara dan jalan mudah dengan menyewa sahaja kedai mereka kepada warga asing tanpa risau masalah yang dihadapi masa hadapan,” ujarnya. – Kosmo!

Author

Media Variasi

View all posts

View all posts


‘Setan tu lekat kamera di flush jamban!’- Wanita menggigil jumpa alat rakam dalam tandas stesen minyak

BAYANGKAN jika gerak-geri kita diperhatikan walaupun berada di ruangan peribadi seperti bilik persalinan atau tandas.

Pasti menjadi igauan ngeri sekiranya ia dirakam oleh kamera tersembunyi untuk dijadikan bahan memuaskan nafsu segelintir individu tidak bermoral.

Itulah yang dirasakan oleh seorang wanita selepas mengetahui tandas yang digunakannya di sebuah stesen minyak dipasang kamera tersembunyi.

Hantaran yang dikongsi oleh pengguna aplikasi X @Injang_Nation, mendakwa, wanita itu menemukan kamera tersembunyi yang diletakkan di bahagian ‘flush’ dalam tandas sebuah stesen minyak di Danau Kota, Kuala Lumpur.

Wanita terbabit menyedari kamera itu susulan ternampak pantulan kecil pada pita pelekat berwarna hitam yang ditampal di bahagian berkenaan.

“Ceritanya, sebelum apa-apa urusan, I saw the sign ‘flush rosak’ yang ditampal di situ guna tape hitam.

“Pastu nak keluar je lah, tapi terdetik untuk tengok balik sebab nampak macam ada pantulan, like a small reflection dekat area tape hitam tu.

“Terus sentuh situ and rasa macam ada benda. Terus cabut tengok-tengok ada kamera.

“Like literally setan tu lekat kat tempat flush jamban (situ jamban cangkung),” kongsinya.

Walaupun terkejut dan marah, dia terus memanggil suaminya dan seterusnya membuat laporan polis.

Malah katanya, laporan polis terpaksa dibuat pada tengah malam itu juga disebabkan tindakan individu yang tidak bermoral.

Dalam pada itu, dia turut menasihati golongan wanita lain untuk berhati-hati dan sentiasa peka dengan persekitaran sebelum menggunakan kemudahan di tempat awam.

“To every girls out there, please be careful and always check your environment/ surrounding.

“Sentiasalah berhati-hati dan check segala benda segala ceruk lubang ke apa ke, please, lagi-lagi kalau pergi public toilet/ tandas setsen minyak. Some people are disgusting,” pesannya.

Author

Nurul Ain Japri

View all posts

View all posts


Pan Gon umum skuad Pestabola Merdeka

KUALA LUMPUR: Persatuan Bolasepak Malaysia (FAM) mengumumkan senarai 25 pemain yang dipanggil ketua jurulatih skuad kebangsaan, Kim Pan Gon bagi menyertai kem latihan pusat bermula Jumaat ini.

Kem latihan itu sebagai persiapan bagi Harimau Malaya menghadapi Pestabola Merdeka 2023 di Stadium Nasional, Bukit Jalil dari 13 hingga 17 Oktober ini.

Berdasarkan senarai itu, Pan Gon mengekalkan 21 daripada 25 pemain yang dipanggil pada kem latihan pusat terdahulu bagi perlawanan antarabangsa menentang Syria dan China di Chengdu, China, bulan lalu.

Baki pemain lain terdiri daripada tiga tonggak skuad bawah 23 (B-23) kebangsaan yang beraksi pada Kelayakan Piala Asia B-23 2024 di Chonburi, Thailand termasuk Azam Azmi Murad, Mukhairi Ajmal Mahadi dan Nooa Laine.

Malah, Pan Gon turut memanggil muka baharu iaitu penjaga gol Terengganu, Suhaimi Husin selepas dia dilihat beraksi cemerlang bersama skuad Penyu musim ini.

Pengendali dari Korea Selatan itu meletakkan 27 pemain dalam senarai bersedia termasuk pemain tengah Johor Darul Ta’zim (JDT) Afiq Fazail, Nathaniel Hong Wan, Syafiq Ahmad dan Mohamadou Sumareh.

“Setiap tahun kita menghadapi kejohanan dan ini salah satu pertandingan, tetapi ia penting. Apa yang saya tahu ini kejohanan yang bersejarah.

“Ketika saya masih muda, saya berada di Korea dan saya mendengar mengenai kejohanan Pestabola Merdeka dan Korea pernah menyertainya.

“Bagi kami, kami sentiasa mahu berjuang untuk memberikan keputusan dan persembahan terbaik kepada peminat. Ia tugas kami dan kami cuba menjadi juara dalam kejohanan ini,” kata Pan Gon, lapor Berita Harian.

Malaysia akan berdepan India dalam aksi pertama Pestabola Merdeka 2023, 13 Oktober ini manakala Palestin menentang Tajikistan pada hari yang sama.

Pemenang perlawanan itu akan mara ke final dan pasukan yang tewas pula bersaing merebut tempat ketiga dengan kedua-dua aksi dijadual berlangsung pada 17 Oktober ini.

Senarai 25 pemain Harimau Malaya:

Ahmad Syihan Hazmi Mohamed, Matthew Davies, La’vere Corbin-Ong, Endrick Dos Santos, Arif Aiman Hanapi, Safawi Rasid, Akhyar Rashid, Sharul Nazeem Zulpakar, Brendan Gan, Faisal Halim, Quentin Cheng, Mukhairi Ajmal Mahadi, Dominic Tan, Daniel Ting, Stuart Wilkin, Darren Lok, Sergio Aguero, Nur Shamie Iszuan Amin, Suhaimi Husin, Azam Azmi Murad, Paulo Josue, Azri Ghani, Dion Cools, Junior Eldstal, Nooa Laine.

Author

Media Variasi

View all posts

View all posts


Permintaan agar Wan Azizah bertanding PRU15 akan dipertimbang – Anwar

SHAH ALAM: Pakatan Harapan (PH) akan mempertimbangkan permintaan sayap Wanita PH yang mahu Pengerusi Majlis Penasihat PKR, Datuk Seri Dr Wan Azizah Wan Ismail bertanding sebagai calon pada Pilihan Raya Umum Ke-15 (PRU15).

Pengerusi PH, Datuk Seri Anwar Ibrahim berkata, beliau maklum mengenai permohonan itu dan perkara itu akan dipertimbangkan selain fokus pakatan itu adalah bagi persiapan jentera parti untuk memenangkan calon-calon PH.

“Ada permohonan dan pertimbangan serta permintaan daripada Wanita PH, kita akan bagi pertimbangan. Saya pun belum tahu (Wan Azizah) akan bertanding atau tidak,” katanya kepada media selepas melancarkan Iltizam Wanita PH dan Jentera PRU15 di sini hari ini.

Pada PRU14, Wan Azizah yang mewakili PKR di Parlimen Pandan menang besar 52,543 undi majoriti menewaskan calon BN Leong Kok Wee.

Dalam pada itu, Presiden PKR itu juga berkata, PH akan sedaya upaya memastikan sasaran 30 peratus wanita sebagai calon dalam pilihan raya dapat dicapai.

“Bagi kita kalau dapat capai 30 peratus itu satu permulaan yang meyakinkan. Itu juga adalah tuntutan Wanita PH dan kita tidak boleh pandang ringan permintaan ini kerana mereka adalah tonggak dan kekuatan dalam gerakan kita,” katanya.

Anwar juga sekali lagi menegaskan bahawa keputusan PH untuk tidak membubarkan Dewan Undangan Negeri Pulau Pinang, Selangor dan Negeri Sembilan adalah bagi memastikan ketiga-tiga negeri itu dapat menumpukan usaha bagi persediaan menghadapi musim banjir. – BERNAMA


‘Tak sempat naik pelamin’ – Lelaki ditahan gara-gara miliki syabu

HAJAT seorang lelaki untuk bergelar ‘raja sehari’ esok lebur begitu sahaja apabila ditahan polis kerana disyaki memiliki 2.1kg dadah jenis syabu.

Meskipun suspek berusia 30 tahun itu cuba melarikan diri dengan keretanya tetapi polis berjaya menahannya di Jalan Timur, disini sekitar jam 12 tengah hari pada Rabu.

Ketua Polis Daerah Tawau, Asisten Komisioner Jasmin Hussin berkata, suspek dalam keadaan curiga dilihat cuba membuat pusingan U dan memecut apabila nampak polis.

“Pemeriksaan awal ke atas suspek menjumpai satu bungkusan plastik di dalamnya mengandungi empat plastik lutsinar berisi hablur jernih disyaki dadah jenis syabu.

“Pemeriksaan polis dalam kereta terbabit turut menemukan sebuah kotak yang di dalamnya mengandungi dua bungkusan plastik hijau bertulis ‘Guanyinwang’ iaitu bahan hablur jernih mampat disyaki dadah jenis sama (syabu),” katanya seperti dilapor Berita Harian pada Jumaat.

Beliau berkata demikian pada sidang media di Ibu Pejabat Polis Daerah (IPD) Tawau, di sini hari ini.

Tambah Jasmin, hasil siasatan mendapati suspek mempunyai rekod jenayah lampau dan pernah ditangkap mengikut Seksyen 39B Akta Dadah Berbahaya (ADB) 1952 pada tahun 2016.

“Polis percaya dadah yang dirampas daripada suspek ini adalah untuk pasaran tempatan dan kita sedang giat menjalankan usaha mengesan rangkaian pengedaran dadah yang terbabit.

“Suspek kini ditahan reman selama tujuh hari bermula 7 sehingga 14 September depan untuk siasatan lanjut mengikut Seksyen 39B Akta Dadah Berbahaya 1952,” maklumnya.

Author

Diyana Rahip

View all posts

View all posts


Tiada bukti kukuh UMNO Kedah hilang 40 peratus sokongan

ALOR SETAR: Pengerusi Badan Perhubungan UMNO negeri Kedah, Datuk Seri Mahdzir Khalid hari ini menolak andaian yang UMNO Kedah telah kehilangan 40 peratus sokongan daripada akar umbi parti itu.

Beliau berkata, tiada bukti tepat yang dapat mengukuhkan perkara itu kerana kenyataan berkenaan hanya dibuat oleh sumber dan penganalisis luar yang tidak mengetahui keadaan semasa parti itu khususnya di Kedah.

“Saya fikir, setiap kali pilihan raya akan ada penganalisis yang buat andaian macam-macam dan angka 40 peratus itu entah dari mana dia dapat… apa-apa pun ia bergantung kepada kekuatan semasa parti dan setakat ini tiada ahli UMNO Kedah yang lari.

“Itu kenyataan penganalisis, ia tidak tepat, tiada bukti… apa yang berlaku itu adalah usaha-usaha propaganda parti lain yang cuba mahu kekalkan dan pertahankan sokongan mereka pada Pilihan Raya Negeri (PRN) akan datang sama seperti yang diperoleh semasa Pilihan Raya Umum ke-15 (PRU15),” katanya ketika diminta mengulas mengenai dakwaan berkenaan.

Sebuah portal hari ini melaporkan bahawa seorang pemimpin UMNO bahagian di Kedah mendakwa parti itu sedang berdepan dengan kehancuran dalam PRN yang dijangka berlangsung tidak lama lagi.

Diminta mengulas mengenai kenyataan Ahli Majlis Tertinggi UMNO, Datuk Seri Ahmad Maslan yang meminta ahli parti itu untuk mengundi calon DAP pada PRN akan datang, Mahdzir berkata, tidak menjadi masalah untuk ahli UMNO mengundi calon parti berkenaan.

“Itu yang disebut pilihan raya… bila sudah duduk dalam Kerajaan Perpaduan ini, Pakatan Harapan (PH) dan Barisan Nasional (BN) adalah dalam satu komponen jadi tidak ada masalah untuk mereka undi DAP sama seperti yang dinyatakan Ahmad.

Terdahulu, Mahdzir merasmikan majlis penutupan Konvesyen Perpaduan Negeri Kedah yang berlangsung di sini hari ini. – BERNAMA


Kali pertama dan terakhir terima dana tambahan ketika era Najib – PBKAM

BANGI: Hari ini 4,423 pesara kakitangan kontrak Persatuan Bekas Anggota KEMAS Malaysia (PBKAM) gembira apabila Perdana Menteri, Datuk Seri Ismail Sabri Yaakob mengumumkan kenaikan elaun Bantuan Sara Hidup dari RM300 kepada RM500.

Ia adalah bantuan pertama diterima PBKAM sejak bantuan ini diperkenalkan mantan Perdana Menteri, Datuk Seri Najib Razak pada tahun 2012.

Pengerusi PBKAM, Maimun Md Noor berkata, tiada dana sejak 10 tahun lalu, lebih teruk ketika pertukaran tiga kerajaan sejak 2018.

“Bayangkan selepas itu PKP, kami terpaksa gerak sendiri untuk bantu pesara KEMAS yang ditimpa sakit, hilang punca pendapatan dan lain-lain musibah.

“Hari ini rasa amat seronok kerana bila kami dengar ada kenaikan elaun RM200, syukur Alhamdulillah.

“Saya ucapkan PM (Ismail Sabri) dan Menteri Pembangunan Luar Bandar yang begitu prihatin terhadap warga KEMAS khas PBKAM, menyambung usaha Najib dahulu,” katanya kepada MEDIA VARIASI.

Dia ditemui selepas Majlis Perhimpunan Perdana Sambutan 60 tahun KEMAS di Dewan A, Taman Ekspo Pertanian Malaysia Serdang (MAEPS), di sini.

Mengulas lanjut mengenai PBKAM, Najib pernah membantu pertubuhan itu mendapatkan dana tambahan bagi meneruskan aktiviti.

“Dana yang diberi Datuk Seri Najib ketika itu digunakan untuk membantu warga PBKAM yang sakit, yang lebih memerlukan dan meneruskan sebagai ahli jawatankuasa pemegang.

“Jadi, terima kasihlah kepada Datuk Seri Najib, walaupun ketika ini berasa sedih la juga, keputusan (mahkamah) yang diambil memang mendadak,” katanya.

Terdahulu, Perdana Menteri hari ini mengumumkan kenaikan dua elaun warga KEMAS.

Kerajaan bersetuju menaikkan elaun Bantuan Sara Hidup dari RM300 kepada RM500 membabitkan 4,423 pesara PBKAM.

Kerajaan juga bersetuju menaikkan elaun Bantuan Sara Diri dari RM500 kepada RM800 membabitkan 9,439 Pembantu Masyarakat.

Usaha itu katanya, bagi menghargai jasa, sumbangan dan tenaga warga KEMAS yang setia berkhidmat bakti mendokong dasar kerajaan khususnya luar bandar.

Pada program sama, Ismail Sabri turut bersetuju mendigitalisasikan Tabika atau Taska KEMAS dengan memperuntukkan RM8 juta untuk mendigitalisasi 800 buah Tabika atau Taska KEMAS sebagai permulaan.

Author

Tun Puteh Wanti

View all posts

View all posts


Bengang gambar dimuat naik di TikTok, pelajar lempang rakan bertubi-tubi

KUALA LUMPUR: Kejadian buli di sekolah bukanlah perkara asing, malah menjadi antara cabaran terpaksa dihadapi oleh para pelajar yang sedang meningkat dewasa.

Baru-baru ini, seorang pelajar perempuan bertindak agresif berikutan tidak berpuas hati apabila fotonya ditangkap, sebelum dimuat naik di laman TikTok tanpa pengetahuannya.

Menerusi video tular, pelajar itu pada mulanya dilihat membelek gambarnya yang berada di dalam galeri tablet milik rakannya.

Berang dengan perkara itu, pelajar tersebut kemudian menyoal siasat rakannya berhubung penyebarannya foto berkenaan.

“Mana kau dapat? Mana kau dapat muka tu? Aku tak main handphone kau.

“Lepas tu kenapa kau post?” soalnya sambil menampar muka mangsa berkali-kali.

Rakan-rakannya yang menjadi saksi dilihat cuba meleraikan perkara itu, namun pelajar terbabit meminta mereka untuk tidak campur tangan.

“Aku tak ngam dengan budak ni (mangsa) tapi tiba-tiba muka aku ada dalam fon ini.

“Mana kau dapat? Kau cakaplah. Kau melebih-lebih kan? Aku tahu ramai budak sekolah ni tak puas hati dengan kau yang terpaling psiko.

“Kalau nak post, kau post member kau, bukan muka aku,” tempik pelajar tersebut sambil menampar mangsa.

Ketika kejadian yang dipercayai berlaku di sebuah sekolah di Ampang, Selangor itu,  mangsa bagaimanapun tidak melawan, sebaliknya hanya mendiamkan diri serta mengesat air matanya.

Tidak dapat dipastikan masa sebenar kejadian, namun difahamkan gambar pelajar tersebut sudah pun dipadam.

Setakat artikel ini ditulis, video berkenaan mendapat lebih 1,300 perkongsian dan rata-rata netizen mengecam perbuatan pelajar terbabit serta menyifatkannya umpama samseng.

Dalam video berasingan, pelajar itu kemudian dilihat melakukan perjumpaan dengan keluarga mangsa.

Berdasarkan rakaman perbualan dalam video itu, pelajar tersebut menjelaskan bahawa dia dan mangsa tidak pernah bertegur sapa, meskipun ditempatkan di kelas yang sama.

“Dia (mangsa) post muka saya dalam TikTok dan saya tak pernah snap dalam handphone.

“Tiba-tiba kawan saya cakap ada dekat TikTok. Saya peliklah kenapa tiba-tiba nak post muka saya. Views dah 309.

“Mungkin saya tak boleh kawal emosi, sebab itu saya melebih sangat. Saya mengaku salah,” kata pelajar tersebut.

Kedua-dua video berkenaan dikongsi di laman Facebook ibu mangsa yang menggunakan nama Waheeda Airny Anuar.

Difahamkan, keluarga mangsa akan membuat laporan polis berhubung kes buli berkenaan.

MEDIA VARIASI masih cuba menghubungi keluarga mangsa untuk mendapatkan maklumat lanjut, namun masih belum ada sebarang respons.

Author

Fazleen Safina Abd Jamil

View all posts

View all posts


Dah boleh beli iPhone 15 di Malaysia mulai 29 September ini

CYBERJAYA: Syarikat pengeluaran iPhone, Apple kini memperkenalkan beberapa peranti baharu termasuklah iPhone 15, iPhone 15 Plus, iPhone 15 Pro dan juga iPhone 15 Pro Max.

Menurut Apple, kesemua model ini akan ditawarkan di Malaysia bermula 29 September 2023.

Malah, para pengguna juga boleh melakukan pra-tempahan, iaitu seminggu sebelum penawaran produk berkenaan, lapor portal Amanz.

Difahamkan, bagi siri iPhone 15 ini, kesemua model kini hadir dengan Dynamic Island – iaitu ruangan berbentuk “pil” pada skrin hadapan yang turut boleh disesuaikan bersama animasi notifikasi.

Selain itu, model berkenaan menggunakan USB-C yang menggantikan penggunaan Lightning sebelum ini.

Ia sekaligus menyeragamkan penggunaan kabel pengecas antara peranti Apple – dari iPhone, MacBook dan kini pada iPhone.

Sementara itu, siri iPhone 15 Pro pula hadir dengan cip Apple 17 Pro, selain turut dilengkapi dengan binaan berasaskan Titanium, selain hadir dengan sebuah butang baharu ditepi, dinamakan Action Button.

Di Malaysia, iPhone 15 ditawarkan pada harga bermula RM4399, iPhone 15 Plus pada harga bermula RM4899, iPhone 15 Pro pada harga bermula RM5499 dan juga iPhone 15 Pro Max pada harga bermula RM6499.

Author

Diyana Rahip

View all posts

View all posts


Kutipan tol di lebuh raya DASH bermula 1 Disember

DASH dalam kenyataan hari ini berkata kadar tol sama dikenakan kepada pengguna yang melalui tiga plaza tol lebuh raya DASH iaitu Plaza Tol Denai Alam, Plaza Tol RRIM (Kwasa Damansara) dan Plaza Tol Kota Damansara mengikut kelas kenderaan.

“Kadar tol bagi kenderaan jenis kereta ialah RM2.30, lori RM4.60, treler RM6.90, teksi RM1.20 dan bas RM2.30.

“Kutipan tol akan dilaksanakan secara elektronik sepenuhnya menggunakan kad Touch ‘N Go, SmartTAG dan RFID,” katanya.

Lebuh raya DASH ialah satu daripada enam lebuh raya kendalian Projek Lintasan Kota Holdings Sdn Bhd (Prolintas), pengendali lebuh raya terbesar di Lembah Klang.

Pada majlis perasmian pembukaan lebuh raya DASH pada 13 Oktober lepas, kerajaan mengumumkan lebuh raya sepanjang 20.1 kilometer itu dibuka kepada pengguna secara percuma bermula 14 Oktober sehingga 30 November. – BERNAMA


PRN: Pertembungan tiga penjuru di Gombak Setia

GOMBAK: Kerusi Dewan Undangan Negeri (DUN) Gombak Setia menyaksikan perlawanan sengit tiga penjuru apabila calon yang bertanding hadir menyerahkan pencalonan masing-masing.

Proses tersebut berlangsung dengan aman di Pusat Penamaan Calon Pilihan Raya Negeri (PRN) Selangor N17 Gombak Setia di Dewan Mutiara Bestari Sekolah Kebangsaan Sungai Pusu, di sini pada Sabtu pagi.

Antaranya ialah Datuk Megat Zulkarnain Omardin dari UMNO mewakili Barisan Nasional (BN), yang akan melakukan pertembungan sekali lagi dengan calon dari Perikatan Nasional (PN), Muhammad Hilman Idham.

Pada Pilihan Raya Ke-14 (PRU14), Megat yang juga Pengerusi Badan Perhubungan UMNO Selangor tewas di tangan Muhammad Hilman, yang ketika itu bertanding di bawah tiket Pakatan Harapan (PH).

Keputusan PRU14 menyaksikan Muhammad Hilman memperoleh 24,157 undi, Megat dengan 11,113 undi, manakala calon PAS, Hasbullah Mohd Ridzwan pula memperoleh 11,758 undi.

Turut bertanding di DUN Gombak Setia kali ini adalah Mohamad Salim Mohamad Ali mewakili parti Bebas

Keputusan pencalonan itu diumumkan oleh Pegawai Pengurus PRN bagi kerusi DUN Gombak Setia, Mohd Hasrul Hisham Abdullah.

Author

Nurul Ain Japri

View all posts

View all posts


Mahkamah Persekutuan kekal sabitan Najib dan hukuman penjara 12 tahun, denda RM210 juta

PUTRAJAYA: Mahkamah Persekutuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta.

Panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan bekas perdana menteri itu untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.

Hakim Mahkamah Tinggi ketika itu, Datuk Mohd Nazlan Mohd Ghazali,  yang kini hakim Mahkamah Rayuan, menjatuhkan hukuman penjara 10 tahun ke atas Ahli Parlimen Pekan itu bagi setiap tiga pertuduhan CBT kerana penyelewengan masing-masing RM27 juta, RM5 juta dan RM10 juta daripada dana  SRC.

Najib, 69, pada 8 Dis 2021 gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi. – BERNAMA